Ο ΑΠΟΣΤΟΛΟΣ ΤΩΝ ΕΘΝΩΝ\nΓέννηση του Παύλου στη Δαμασκό\n5 - 15 μ.Χ.\nΗ μεταστροφή του Παύλου στη Δαμασκό\nΗ φυγή του Παύλου στην Αραβία\n34 - 36 μ.Χ.\nΠρώτη ανάβαση στα Ιεροσόλυμα\n36 - 37 μ.Χ.\nΟ Παύλος στην Ταρσό και στην Αντιόχεια\n37 - 42 μ.Χ.\nΔεύτερη ανάβαση στα Ιεροσόλυμα την εποχή του λιμού\n43 - 44 μ.Χ.\nΠρώτη αποστολική περιοδεία, Αντιόχεια, Σελεύκεια, Κύπρος, Πέργη Παμφυλίας, Αντιόχεια Πισιδίας, Ικόνιο, Λύστρα, Δέρβη Λυκαονίας, Λύστρα, Ικόνιο, Αντιόχεια Πισιδίας, Πέργη Παμφυλίας, Αττάλεια, Αντιόχεια Συρίας\n45 - 48 μ.Χ.\nΤρίτη ανάβαση στα Ιεροσόλυμα - Αποστολική Σύνοδος\n48 - 49 μ.Χ.\nΔεύτερη αποστολική περιοδεία, Αντιόχεια, Κιλικία, Δέρβη, Λύστρα, Φρυγία, Γαλατία, Μυσία, Τρωάδα, Σαμοθράκη, Νεάπολη, Φίλιπποι, Αμφίπολη, Απολλωνία, Θεσσαλονίκη, Βέροια, Αθήνα, Κόρινθος, Έφεσος, Καισαρεία, Ιεροσόλυμα, Αντιόχεια\n49 - 52 μ.Χ.\nΤετάρτη ανάβαση στα Ιεροσόλυμα\nΤρίτη αποστολική περιοδεία, Αντιόχεια, Γαλατία, Βιθυνία, Φρυγία, Έφεσος, Τρωάδα, Μακεδονία, Κόρινθος, Φίλιπποι, Τρωάδα, Άσσος, Μυτιλήνη, Σάμος, Μίλητος, Κως, Ρόδος, Πάταρα, Τύρος, Πτολεμαΐδα, Καισαρεία, Ιεροσόλυμα\n52 - 56 μ.Χ.\nΠέμπτη ανάβαση στα Ιεροσόλυμα - Σύλληψη του Παύλου\nΦυλάκιση στην Καισάρεια Παλαιστίνης\n57 - 59 μ.Χ.\nΗ μετάβαση του Παύλου στη Ρώμη 59 μ.Χ.\nΗ πρώτη φυλάκιση του Παύλου στη Ρώμη\n59 - 61 μ.Χ.\nΤετάρτη Αποστολική περιοδεία, Ρώμη, Ν. Γαλλία, Ισπανία, Ρώμη, Κρήτη, Έφεσος, Τρωάδα, Φίλιπποι, Θεσσαλονίκη, Βέροια, Νικόπολη, Δαλματία\n61 - 64 μ.Χ.\nΔεύτερη σύλληψη και φυλάκιση του Παύλου επί Νέρωνα στη Ρώμη\n64 - 68 μ.Χ.\nΤο μαρτύριο του Παύλου\nΤΟ ΙΣΤΟΡΙΚΟ - ΚΟΙΝΩΝΙΚΟ ΠΛΑΙΣΙΟ ΤΗΣ ΕΠΟΧΗΣ\nΤην εποχή του Αποστόλου Παύλου, του Αποστόλου των Εθνών, η κοινωνία της ρωμαϊκής αυτοκρατορίας είχε πολλά κοινωνικά και πολιτικά προβλήματα. Οι συνθήκες ζωής ήταν αφόρητες για μεγάλα τμήματα του πληθυσμού, οι φόροι ήταν δυσβάσταχτοι, οι δυνατοί εκμεταλλεύονταν τους αδύνατους χωρίς κανένα ηθικό φραγμό. Η καταπίεση προκάλεσε έξαρση της βίας και της εγκληματικότητας, με αποτέλεσμα να δημιουργηθούν απάνθρωπες κοινωνικές δομές. Η ζωή των δούλων ήταν άθλια και θεωρούνταν ως «πράγματα» από τους κυρίους τους, χωρίς δικαιώματα προσωπικής ζωής. Στο κοινωνικό περιθώριο και στην ίδια θέση με τους δούλους ήταν, επίσης, οι γυναίκες και τα παιδιά.\nΗ ανθρωπότητα ήταν χωρισμένη, στιγματισμένη από τις εθνικές και φυλετικές αντιθέσεις. Η ανάμειξη διαφόρων φυλών σε πολλές πόλεις της αυτοκρατορίας προκάλεσε έκλυση των ηθών. Οι δεισιδαιμονίες και η ειδωλολατρία κράτησαν δεμένη τη σκέψη των ανθρώπων για πολλούς αιώνες. Ένα πλήθος από θεότητες κάνουν την εμφάνισή τους, βγαλμένες μέσα από τα πάθη και τα αδιέξοδα των ανθρώπων.\nΟ ελληνικός πολιτισμός επέδρασε στις χώρες απ’ όπου πέρασε ο Μέγας Αλέξανδρος, με συνέπεια τη βαθμιαία αφομοίωση του ελληνικού τρόπου ζωής. Η ρωμαϊκή αυτοκρατορία, αν και κυριάρχησε πάνω σε μεγάλο μέρος του πλανήτη, δεν μπόρεσε να αντισταθεί στο ελληνικό πνεύμα. Το φιλοσοφικό υπόβαθρο του ελληνισμού και η διαρκής αναζήτηση από τους ανθρώπους μιας υπέρτατης Αρχής προετοίμασαν το έδαφος ώστε να δεχτεί η οικουμένη τον Χριστιανισμό, ο οποίος έμελλε να φέρει επαναστατικές αλλαγές στην ιστορία, στις κοινωνικές δομές, στην τέχνη, στη θεολογική και φιλοσοφική σκέψη. Η νέα θρησκεία διαδόθηκε μέσω της ελληνικής γλώσσας, από την Ανατολή έως τη Δύση, από τον Απόστολο Παύλο, έναν εξελληνισμένο Ιουδαίο της διασποράς.\nΕΞΩΤΕΡΙΚΗ ΠΕΡΙΓΡΑΦΗ ΤΟΥ ΠΑΥΛΟΥ\nΌπως ο ίδιος ο Παύλος αναφέρει, ενώ τα πλήθη αναγνώριζαν το μέγεθος και τις ικανότητες του πνεύματός του,\n"ότι αι μέν επιστολαί, φησί, βαρείαι καί ισχυραί" (Β' Κορ. 10,10) και "ην ο ηγούμενος του λόγου" (Πράξ. 14,2),\nεν τούτοις η εξωτερική του εμφάνιση υπολείπετο,\n"η δέ παρουσία του σώματος ασθενής" (Β' Κορ. 10,10).\nΩς προς τη σωματική υγεία του αποστόλου, έχουμε τις εξής αναφορές,\n"εδόθη μοι σκόλοψ τη σαρκί" (Β' Κορ. 12,7)\n"η γάρ δύναμίς μου εν ασθενεία τελειούται" (Β' Κορ. 12,9) και\n"οίδατε δέ ότι δι' ασθένειαν τής σαρκός ευηγγελισάμην υμίν τό πρότερον" (Γαλ. 4,13).\nΗ ασθένειά του πρέπει να ήταν μάλλον επώδυνη ώστε ο Απόστολος να παραδεχθεί,\n"Περί τούτου τρίς παρεκάλεσα τον Κύριον διά να απομακρυνθή απ' εμού" (Β' Κορ. 12,8).\nΚάποιοι υποστήριξαν πως ίσως ο "σκόλοψ" να σχετίζεται με χρόνια ασθένεια των ματιών, στηρίζοντας την εικασία τους στο,\n"ότι ει δυνατόν τούς οφθαλμούς υμών εξορύξαντες άν εδώκατέ μοι" (Γαλ. 4,15).\nΆλλοι πάλι αναζήτησαν την ασθένειά του ανάμεσα σε εκείνες που ήταν δυνατό να δημιουργούν αποστροφή προς τρίτους (π.χ. δερματικά έλκη και πυόρροια), στηριγμένοι στο,\n"καί τόν πειρασμόν μου τόν εν τή σαρκί μου ουκ εξουθενήσατε ουδέ εξεπτύσατε" (Γαλ. 4,14).\nΠάντως όπως και να ‘χει είναι αδύνατο να εξακριβωθεί ακριβώς ποιο ήταν το σωματικό πρόβλημα του Παύλου και μόνο υποθέσεις μπορούν να γίνουν γι’ αυτό.\nΈνα άλλο ζήτημα που έθεσαν διάφοροι ερευνητές ήδη από τους αρχαίους χρόνους ήταν το θέμα της αγαμίας του Παύλου. Ο Κλήμης ο Αλεξανδρείας και ο Ευσέβιος Καισαρείας υποστήριξαν ότι ο Παύλος είχε παντρευτεί και ίσως ήταν σε χηρεία, στηριγμένοι στα Α' Κορ. 7,7-8,\nΟΙ ΣΥΝΕΡΓΑΤΕΣ ΤΟΥ ΑΠΟΣΤ. ΠΑΥΛΟΥ\nΣε όλη την πορεία του ο Παύλος είχε αρκετούς συνεργάτες που προέρχονταν από Ελληνικές πόλεις ή ήταν ελληνιστές Ιουδαίοι,\nο Βαρνάβας (Πράξ. Κεφ. 13-14),\nο Τιμόθεος, από τα Λύστρα, από μητέρα "Ιουδαία πιστή" και Έλληνα πατέρα (Πράξ. 16,1 και 20,4),\nο Ευαγγελιστής Λουκάς (Κολ. 4,24),\nο Σίλας (Πράξ. 15,40),\nο Τίτος, πιθανώς Έλληνας της Αντιόχειας (Γαλ. 2,3),\nο Τυχικός από την Ασία (Πράξ. 20,4),\nο Τρόφιμος από την Ασία (Πράξ. 20,4 και 21,29),\nο Φιλήμων (Φιλήμ. 1),\nο Σώπατρος (Πράξ. 20,4) ή Σωσίπατρος από τη Βέροια (Ρωμ. 16,20),\nο Γάιος από τη Δέρβη (Πράξ. 19,29 και 20,4),\nο Αρίσταρχος από τη Θεσσαλονίκη (Πράξ. 19,29 και 20,4),\nο Σεκούνδος από τη Θεσσαλονίκη (Πράξ. 20,4),\nο Ονήσιμος (Φιλήμ. 10),\nο Στεφανάς (Α' Κορ. 1,16),\nο Επαφρόδιτος, (Φιλ. 2,25).\nΣΤΙΣ ΠΕΡΙΟΔΕΙΕΣ ΤΟΥ ΑΠΟΣΤ. ΠΑΥΛΟΥ\nΓια όλη την περίοδο αυτή οι Πράξεις δίνουν ελλιπείς πληροφορίες για τον Απόστολο, τις οποίες τελικά αντλούμε από τις επιστολές του Παύλου. Για παράδειγμα, δεν αναφέρονται στις Πράξεις οι κίνδυνοι που πέρασε ο Παύλος και μαρτυρούνται στα Α' Κορ. 15,32 ή Β' Κορ. 1,8-10 και η σωτηρία του από βέβαιο θάνατο με την αυτοθυσία του Ακύλα και της Πρίσκιλλας (Ρωμ. 16,3-4).\nΑναφέρονται πάντως κάποια σημαντικά γεγονότα όπως η ύπαρξη κάποιων αιρέσεων στην Έφεσο, όπως οι αγνοούντες το Άγιο Πνεύμα πρώην οπαδοί του Ιωάννη του Βαπτιστή (Πράξ. 19,2), οι Ιουδαίοι που έκαναν εξορκισμούς στο όνομα του Ιησού (19,13), όπως και η αναταραχή που προκλήθηκε στην Έφεσο από κάποιον αργυροχόο που λεγόταν Δημήτριος, επειδή πολλοί μεταστρέφονταν από τα κηρύγματα του Παύλου και έτσι υπήρχε κίνδυνος να μείνουν χωρίς δουλειά οι τεχνίτες που ζούσαν από τις πωλήσεις ομοιωμάτων του ναού της Άρτεμης (Πράξ. 19,23-41).\nΒΕΡΟΙΑ ΚΑΙ ΑΘΗΝΑ\nΔΥΟ ΑΝΤΙΘΕΤΕΣ ΚΑΙ ΔΙΑΦΟΡΕΤΙΚΕΣ ΠΟΛΕΙΣ\nΜυστήριο καλύπτει το τι απέγιναν οι νέοι πιστοί της Βέροιας, αφού καμία πληροφορία δεν μας είναι γνωστή για τη μετέπειτα πορεία της αλλά και για τη σχέση της με τον Απόστολο Παύλο, αφού ενδεχομένως καμία επιστολή δεν έστειλε στην πόλη αυτή. Η Βέροια ήταν κέντρο εμπορικό και πολιτισμικό και από εκεί κατάγονταν διανοούμενοι και καλλιτέχνες. Το υψηλό πολιτισμικό επίπεδο ίσως να ήταν ένας λόγος που έκανε τους Βεροιείς ευγενέστερους από τους πολίτες των άλλων πόλεων. Ήταν οι μόνοι που ανταποκρίθηκαν στη διδασκαλία του Αποστόλου με σοβαρότητα ερευνώντας τις γραφές για να διαπιστώσουν την αλήθεια των όσων έλεγε ο Παύλος.\nΕπιστολή δεν έστειλε ο Παύλος ούτε στην Αθήνα. Είναι βέβαιο ότι πικράθηκε από το πλήθος των αγαλμάτων που συνάντησε καθώς γύριζε στους δρόμους και στην αγορά της Αθήνας. Δεν έβλεπε βέβαια για πρώτη φορά ελληνική πόλη και αγάλματα. Αλλά εδώ στην Αθήνα υπήρχαν αναρίθμητα αγάλματα. Ένας Ρωμαίος ποιητής, για να παραστήσει το πλήθος αυτό των αγαλμάτων, έλεγε ότι στην Αθήνα συναντάει κανείς ευκολότερα ένα θεό παρά έναν άνθρωπο! Παρά τις λεηλασίες από τους Ρωμαίους η Αθήνα είχε την εποχή εκείνη περισσότερα αγάλματα, από όσα είχε όλη η άλλη Ελλάδα. Πώς λοιπόν να μη δυσφορεί, που ήρθε να κηρύξει τον αληθινό Θεό και βρέθηκε μέσα σε τόσα είδωλα!\nΟ Παύλος στα άλλα μέρη ήρθε σε σύγκρουση με τους Εβραίους. Στην Αθήνα ήρθε σε σύγκρουση με τους φιλοσόφους. Οι Στωϊκοί ήταν απαισιόδοξοι και πίστευαν πως από το κακό και τη θλίψη κανένας δεν μπορεί να λυτρώσει τον άνθρωπο. Θεωρούσαν σαν ιδανική κατάσταση την απάθεια και αντιμετώπιζαν θετικά την αυτοκτονία, θεωρώντας την ως ένδειξη απάθειας απέναντι στη ζωή, ως εκδήλωση ηθικής ελευθερίας και όχι ως αποτέλεσμα αδυναμίας. Οι Επικούρειοι πίστευαν ότι ο κόσμος έγινε μόνος του, ότι δεν υπάρχει μέλλουσα ζωή. Έλεγαν πώς σκοπός της ζωής είναι να απολαύσει κανείς τα υλικά αγαθά και ότι μπορεί ο άνθρωπος να καταπατάει τους ηθικούς νόμους, όταν αυτοί τον εμποδίζουν από την απόλαυση των υλικών αγαθών. Όλοι αυτοί ήταν επόμενο να πάρουν εχθρική στάση εναντίον του Παύλου. Έτσι, όταν ο Παύλος άρχισε να διδάσκει, οι στωϊκοί και οι επικούρειοι πειράχτηκαν, και άρχισαν να τον ειρωνεύονται. Τον χαρακτήρισαν «σπερμολόγο», - δηλαδή αυτός που μαζεύει από εδώ και από εκεί λόγια και τα επαναλαμβάνει χωρίς να τα καταλαβαίνει.\nΗ συμπεριφορά των Αθηναίων στενοχώρησε τόσο πολύ τον Παύλο ώστε να φύγει αμέσως από την Αθήνα. Αν παρατηρήσουμε το δρομολόγιο του στις δυο επόμενες περιοδείες του θα δούμε ότι, όχι μόνο δεν έστειλε επιστολή στους Αθηναίους, αλλά ούτε και ξαναπέρασε από την πόλη αυτή. Σε αντίθεση με την Βέροια, την οποία επισκέφτηκε στην επόμενη περιοδεία του.\nΟΙ ΣΧΕΣΕΙΣ ΤΟΥ ΠΑΥΛΟΥ ΜΕ ΤΗΝ ΕΚΚΛΗΣΙΑ ΤΗΣ ΚΟΡΙΝΘΟΥ\nΑπό τη δραστηριότητα του Παύλου κατά το διάστημα της τρίτης περιοδείας ξεχωρίζουν οι σχέσεις του με την Εκκλησία της Κορίνθου, που προκαλούν τα επανειλημμένα του ταξίδια εκεί και την αλληλογραφία (Α' και Β' Επιστολές προς Κορινθίους).\nΗ αλληλογραφία του με την Κόρινθο αποκαλύπτει τις μεγάλες δυσκολίες οι οποίες μπορούσαν να ανακύψουν. Ο Παύλος είχε την πρόθεση να κηρύξει στην Τρωάδα, αλλά είχε τόση αγωνία για την Κόρινθο, ώστε έφυγε για την Μακεδονία, ελπίζοντας να συναντηθεί με τον Τίτο κατά την επιστροφή του. Τον συναντά τελικά μάλλον στους Φιλίππους καθώς εκείνος επέστρεφε φέρνοντας καλά νέα και ότι η επιστολή είχε θετικά αποτελέσματα. Με αισθήματα μεγάλης ανακούφισης ο Παύλος έγραψε την Β' επιστολή προς Κορινθίους η οποία διαπνέεται από το θέμα της συμφιλίωσης.\nΈνα άλλο θέμα της Β' προς Κορινθίους είναι ο έρανος για τους φτωχούς της Εκκλησίας της Ιερουσαλήμ ως ένα δώρο το οποίο ο Παύλος θεωρούσε σύμβολο της ενότητας μεταξύ των εξ Ιουδαίων και των εξ εθνών Εκκλησιών. Ήταν άλλωστε πραγματικότητα, το συνεχιζόμενο πρόβλημα που δημιουργούσε μια ομάδα η οποία υποστήριζε πως οι εξ εθνών χριστιανοί της Γαλατίας έπρεπε να περιτμηθούν και να τηρούν τον Νόμο. Το πρόβλημα αυτό προβάλλεται στην Προς Γαλάτας Επιστολή.\nΑπό τις προϋποθέσεις και το περιεχόμενο των επιστολών προς Κορινθίους, διαφαίνεται η φύση των προβλημάτων που προκάλεσε στον εκεί Ελληνισμό το κήρυγμα του Χριστιανισμού. Η ατομοκρατία που χαρακτηρίζει τους Έλληνες στην ιστορική τους ζωή δημιουργεί προβλήματα στην ενότητα της Εκκλησίας της Κορίνθου με τις διαιρέσεις που παρουσιάζονται εκεί. Η ροπή προς τη "γνώση" και τη "σοφία" συνδυασμένη με την ατομοκρατία υποχρεώνει τον Παύλο να τονίσει τη "μωρία του σταυρού", να αντιπαρατάξει στην ανθρωποκεντρική ελληνική σοφία τη "σοφία του Θεού" και να θέσει την αγάπη που "οικοδομεί" παραπάνω από τη γνώση που "φυσιοί".\nΟ ΤΕΛΕΥΤΑΙΟΣ ΣΤΑΘΜΟΣ ΤΟΥ ΠΑΥΛΟΥ\nΚατά το χρονικό αυτό διάστημα και μάλιστα κατά την τρίτη επίσκεψη του Παύλου στην Κόρινθο όπου έμεινε τρεις μήνες, γράφεται και η Προς Ρωμαίους επιστολή, ένα βαθύτατα θεολογικό κείμενο, που αποκαλύπτει μεταξύ άλλων την τοποθέτηση του Παύλου στο ζήτημα της ακριβούς θέσεως των εθνικών στον κορμό του Χριστιανισμού. Από την άποψη αυτή το κείμενο ενδιαφέρει άμεσα τη σχέση Χριστιανισμού και Ελληνισμού στους πρώτους χρόνους. Ίσως ο Παύλος επεδίωκε να δημιουργήσει κάποιο έρεισμα που θα του επέτρεπε να χρησιμοποίηση τη Ρώμη ως βάση για μια εξόρμηση προς δυσμάς.\nΗ ΜΕΘΟΔΟΛΟΓΙΑ ΤΟΥ ΑΠΟΣΤ. ΠΑΥΛΟΥ\nΛέει χαρακτηριστικά "Δεν ντρέπομαι το Ευαγγέλιο του Χριστού, επειδή είναι δύναμη Θεού για σωτηρία σε καθέναν που πιστεύει, πρώτα στον Ιουδαίο και ακόμη στον Εθνικό" (Ρωμαίους 1,16).\nΤΟ ΚΟΙΝΩΝΙΚΟ ΕΡΓΟ ΤΟΥ ΠΑΥΛΟΥ\nΤο 44 μΧ. επί αυτοκράτορα Κλαυδίου ένας φοβερός λιμός είχε πλήξει τα Ιεροσόλυμα. Ο Απόστολος Παύλος θεωρούσε τη βοήθεια (λογία) των άλλων εκκλησιών προς τα Ιεροσόλυμα, ως μια από τις σημαντικές αποφάσεις της Αποστολικής Συνόδου.\nΤο πρόγραμμα της βοήθειας ήταν καλά οργανωμένο και κάλυπτε ένα σημαντικό τμήμα στις περιοδείες του Αποστόλου Παύλου. Όλη η τρίτη ιεραποστολική περιοδεία ήταν σχεδόν αποκλειστικά αφιερωμένη στη μεταφορά της βοήθειας στα Ιεροσόλυμα. Ο χαρακτήρας της ήταν οικουμενικός και εκκλησιολογικός× Ήταν ένα χειροπιαστό σημάδι ενότητας της Εκκλησίας. Πάνω απ’ όλα όμως η βοήθεια είχε ως στόχο να καλύψει κοινωνικές ανάγκες. Ο τελικός σκοπός της, σύμφωνα με την επιχειρηματολογία του Παύλου, ήταν το κοινωνικό ιδεώδες της ισοκατανομής και κοινωνίας των υλικών αγαθών. Χρησιμοποιώντας μια θαυμαστή ποικιλία από όρους, για την περιγραφή του προγράμματος της βοήθειας, όπως “χάρις”, “ευχαριστία”, “κοινωνία”, “διακονία”, “λειτουργία”, ο Απόστολος Παύλος κατανοούσε τη βοήθεια ως την κοινωνική ανταπόκριση της Εκκλησίας - ως σώματος του Χριστού - στο θέλημα του Θεού.\nΟ Παύλος ανέπτυξε ένα καινούριο ήθος στην κοινωνική ζωή. Το ήθος αυτό απαιτούσε από τα μέλη της εκκλησίας υψηλό βαθμό αλληλεγγύης και αδελφοσύνης και από την άλλη μεριά διατηρούσε σχεδόν άθικτα τα διάφορα κοινωνικά στρώματα. Τη στιγμή που οι Στωϊκοί και οι Επικούρειοι φιλόσοφοι πρότειναν την απραξία και την αδιαφορία, ο Παύλος προτρέπει τους χριστιανούς σε έμπρακτη «φιλαδελφία», σε ενεργό συμμετοχή των χριστιανών στα κοινωνικά δρωμένα, στις ανάγκες των αδελφών αλλά και όλων των ανθρώπων. Η άποψη που εισήγαγε για την κοινωνία μπορεί να μην ήταν ιδεώδης, όσο η αρχή της κοινοκτημοσύνης σύμφωνα με την οποία ζούσε η ιεροσολυμιτική κοινότητα, ωστόσο, ήταν η μόνη ρεαλιστική λύση για την αντιμετώπιση των κοινωνικών προβλημάτων και καθοδήγησε τους Πατέρες της Εκκλησίας στον αγώνα τους για κοινωνική δικαιοσύνη.


Το Σχολείο μας – Σχολείο Διδακτικής\nΤο έργο “My name is Teacher” και η αποστολή του\nΤο έργο “My name is Teacher” λειτουργεί στα πλαίσια ενός επιστημονικού project για τη σχέση των νέων με τη γνώση και το Διαδίκτυο και υποστηρίζεται από επιστημονική ομάδα. Πρόκειται για μια πλατφόρμα ασύγχρονης τηλεκπαίδευσης ή -απλούστερα- για ένα περιβάλλον ελεύθερου-ανοιχτού προβληματισμού και πληροφόρησης για το επιστημονικό αντικείμενο του φιλολογικού χώρου. Ευχαριστούμε θερμά για τη στήριξη που μας προσφέρετε και εξαίρουμε το ήθος αλλά και την ευαισθησία των ανθρώπων που πίστεψαν στο επιστημονικό και παιδαγωγικό έργο μας!\n– είναι ένα ολοκληρωμένο εργαλείο Διδακτικής για εκπαιδευτικούς (φιλολόγους, αλλά και ανεξαρτήτως ειδικότητας), στελέχη επιχειρήσεων και εκπαιδευτές διαφόρων κλάδων και επικεντρώνει τη φιλοσοφία του στη διερεύνηση των μαθησιακών αναγκών των εκπαιδευομένων.\n– αποτελεί προϊόν μιας πορείας τριών περίπου δεκαετιών (1990-σήμερα) στο χώρο της εκπαίδευσης, της συμβουλευτικής επιχειρήσεων, και φοίτησης επί δεκαεπτά έτη σε κλειστά σχολεία Διδακτικής για εκπαιδευτές στην Ελλάδα και το εξωτερικό μεταξύ των ετών 1990-2007.\nΤο “Σχολείο Διδακτικής”, που πρεσβεύει και διδάσκει το μοντέλο αυτό, είναι ένα όραμα ετών… Σήμερα βρισκόμαστε στην ευχάριστη θέση να το μοιραστούμε μαζί σας …


Αψυχολόγητος κατά τη διάρκεια και μετά o Βάργκας - Contra.gr - Live Sports Magazine\nΑψυχολόγητος κατά τη διάρκεια και μετά o Βάργκας\nΤΕΛ. ΑΝΑΝΕΩΣΗ: 09 Νοε. 2015 | 15:57\nΗ ΑΕΚ θα διευθετήσει εσωτερικά το θέμα της συμπεριφοράς του Ρόναλντ Βάργκας, ο οποίος όμως δεν πήρε πάνω του το λάθος του -όπως συνηθίζεται σε τέτοιες περιπτώσεις- και αποχώρησε από το ΟΑΚΑ χωρίς να πει το παραμικρό.\nΗ απερισκεψία του Ρόναλντ Βάργκας να χτυπήσει τον Λανθαρότε ήταν ο καθοριστικός παράγοντας για να χάσει η ΑΕΚ το ματς της Κυριακής με τον Αστέρα Τρίπολης. Ο Γκας Πογέτ στη συνέντευξη Τύπου μετά το τέλος του αγώνα δεν θέλησε να δώσει περισσότερες λεπτομέρειες για το πώς θα χειριστεί η ΑΕΚ το θέμα, θέλοντας -πολύ λογικά- να κρατήσει το ζήτημα εν οίκω.\nΗ λογική λέει πως η ΑΕΚ θα τιμωρήσει τον ποδοσφαιριστή, ωστόσο υπάρχει -τουλάχιστον για την ώρα- ένα ζήτημα που αφορά τον εσωτερικό κανονισμό ο οποίος δεν υφίσταται τουλάχιστον για την ώρα. Όπως και να έχει το τι ακριβώς θα συμβεί θα γίνει γνωστό τις επόμενες μέρες και ώρες. Ο ίδιος ο Βάργκας πάντως δεν θεώρησε σκόπιμο να πει κάτι για την κίνησή του να "κρεμάσε" την ομάδα, ούτε στον κόσμο μέσω του Τύπου, ούτε απευθείας στους συμπαίκτες του.


«Θέλω να φτάσω τα αγάλματα, όχι να τα γκρεμίσω» - ΤΑ ΝΕΑ\ntanea.gr > Έντυπες Ειδήσεις > Συνεντεύξεις > «Θέλω να φτάσω τα αγάλματα, όχι να τα γκρεμίσω»\nΟ καλλιτεχνικός διευθυντής του Εθνικού Θεάτρου ΜΙΛΑΕΙ για τους «Πέρσες» που κατεβαίνουν στην Επίδαυρο, την οικονομική κατάσταση και την επόμενη ημέρα σε εκπαίδευση και έρευνα\nΔουλγερίδης Δημήτρης 5 Ιουνίου 2020 | 05:00\n«Αρχές». «Καλλιτέχνης». «Εργαζόμενοι». «Πολιτεία». «Αισιοδοξία». Είναι ίσως οι λέξεις που ακούγονται πιο συχνά σε μία εφ' όλης της ύλης συζήτηση με τον καλλιτεχνικό διευθυντή του Εθνικού Θεάτρου, ο οποίος αυτή την περίοδο οργανώνει τις πρόβες για τους «Πέρσες» του Αισχύλου, που κατεβαίνουν στην Επίδαυρο στις 24 - 26 Ιουλίου. Ουσιαστικά ο Δημήτρης Λιγνάδης σκηνοθετεί μία από τις πρώτες Covid safe παραστάσεις αρχαίου δράματος κατά τη σταδιακή επαναφορά στην «κανονικότητα», και αυτό, όπως εξηγεί, μπορεί να έχει παγκόσμιο αντίκρισμα μέσω ενός οργανωμένου live streaming. Την ίδια πρόθεση εκφράζει και για τη δεύτερη παραγωγή του Εθνικού στην Επίδαυρο, τη «Λυσιστράτη» του Αριστοφάνη, σε σκηνοθεσία Οδυσσέα Παπασπηλιόπουλου (31/7). Και έπεται συνέχεια, καθώς η πρώτη κρατική σκηνή συμμετέχει στο πρόγραμμα «Ολη η Ελλάδα, ένας πολιτισμός» του υπουργείου Πολιτισμού με τρία δρώμενα. Το «Αθηναίων Πολιτεία» (Βασίλης Παπαβασιλείου) για την περιπετειώδη πορεία του αθηναϊκού πολιτεύματος προς τη δημοκρατία, τις αφηγήσεις ξένων περιηγητών στην τουρκοκρατούμενη, προεπαναστατική και μετεπαναστατική Ελλάδα (Νατάσα Τριανταφύλλη) και «Το αμάρτημα της μητρός μου» (Δανάη Ρούσου, Ρένα Κυπριώτη).\nΚατά πόσο οι «Πέρσες» που θα δούμε στην Επίδαυρο είναι η παράσταση που σχεδιάζατε προ κορωνοϊού; Πόσο προσαρμοσμένη είναι, δηλαδή, στις νέες συνθήκες;\nΘα περίμενε κανείς να απαντήσω ότι είναι πολύ διαφοροποιημένη. Κι όμως, δεν είναι. Επειδή η παράσταση που είχα σκεφτεί δεν θα κινούνταν ποτέ στο πλαίσιο του μαξιμαλισμού και του εντυπωσιασμού. Θα χρησιμοποιούσα εξαρχής λιτά μέσα, όχι φυσικά εις βάρος του θεάματος. Ας πούμε ότι ο κορωνοϊός και οι δεσμεύσεις της κοινωνικής απόστασης επιτείνουν αυτή την πρόθεση. Θα είναι, λοιπόν, μια παράσταση πιστή στα κείμενα. Οχι μόνο στο γραπτό κείμενο, αλλά και στο σήμα που εκπέμπει. Νομίζω ότι σήμερα το κοινό έχει ανάγκη από την ουσία της παράστασης, η οποία μάλιστα συνδέεται με ένα μεγάλο στοίχημα και μια επιθυμία μου: να γίνει παγκόσμιο live streaming. Αυτό θα ήταν ένα μείζον πολιτικό και πολιτιστικό μήνυμα. Δεν είναι μόνο τα 2.500 χρόνια από τη Ναυμαχία της Σαλαμίνας, στην οποία αναφέρονται οι «Πέρσες». Είναι η πρώτη παράσταση αρχαίου δράματος στη μετά Covid εποχή και μάλιστα στο συγκεκριμένο θέατρο. Δουλεύουμε όλοι προς αυτή την κατεύθυνση.\nΣε ένα από τα μηνύματά σας, την περίοδο του αυτοεγκλεισμού, γράψατε έναν στίχο από τον Ευριπίδη: «Οσα προσδοκούσαμε δεν εκπληρώθηκαν». Σ' αυτές τις συνθήκες πώς κυνηγάει κανείς όσα δεν φαίνεται να εκπληρώνονται; Κατεβαίνετε στην Επίδαυρο γνωρίζοντας ότι θα έχετε οικονομική ζημιά.\nΗ Επίδαυρος και κυρίως οι περιοδείες σπάνια είναι κερδοφόρες. Τις πιο πολλές φορές είναι ζημιογόνες. Το Εθνικό, όμως, δεν μπορεί να συμπεριφέρεται σαν ιδιώτης και να κυνηγάει μόνο την κερδοφορία - αν και δεν έχω τίποτε εναντίον της ιδιωτικής επιχειρηματικότητας. Πρέπει να έχει μία παρουσία. Είναι σαν να λέμε ότι θα πάμε για την τιμή των όπλων, οικονομικά θα χάσουμε - ίσως λιγότερο από άλλες χρονιές -, αλλά θα αποδείξουμε την ευθύνη μας. Τα κρατικά θέατρα, το Φεστιβάλ και η Λυρική κρατούν όρθια τη σημαία για να μην υποσταλεί λόγω κορωνοϊού. Οχι μόνο σε καλλιτεχνικό επίπεδο. Αλλά και σε υπαρξιακό: ανοίγουμε, κάνουμε ένα βήμα μπροστά, προγραμματίζουμε το αύριο. Πιστεύω ότι ο κόσμος θα αγκαλιάσει την προσπάθεια. Τα συναισθήματά μου γι' αυτό το καλοκαίρι είναι ανάμεικτα. Από τη μια έχω τη χαρά ότι το Εθνικό δεν αδρανεί. Από την άλλη, έχω μία λύπη για κάθε άνθρωπο που θα λείψει. Κάθε συνάδελφο συντελεστή, ηθοποιό ή τεχνικό, που έμεινε άνεργος. Καθέναν που είχε βάλει στο πρόγραμμά του την Επίδαυρο και έμεινε εκτός. Είναι κάτι πρωτόγνωρο. Εχω μάθει από νωρίς να βλασταίνω πιο εύκολα στο τσιμέντο παρά στο πρόσφορο έδαφος.\nΤι βλέπετε στον πυρήνα των «Περσών» που σας συγκινεί, ανεξάρτητα από τη σκηνοθετική προσέγγιση που επιλέξατε;\nΤην τραγωδία της ήττας που προειδοποιεί για την ύβριν. Υπάρχει έλεος γι' αυτό που βλέπεις και φόβος γι' αυτό που θα συμβεί, κατά τον Αριστοτέλη. Ας μην ξεχνάμε ότι η ύβρις ήρθε τελικά με την αλαζονεία της αθηναϊκής αυτοκρατορίας είκοσι χρόνια μετά. Αρχισε ο μεγάλος εμφύλιος που λέγεται Πελοποννησιακός Πόλεμος. Η τραγωδία συμβαίνει κάπου αλλού, στα βάθη της Ασίας, και συγχρόνως συμβαίνει εκεί μπροστά στους Αθηναίους του Αισχύλου. Ως προς την ίδια την παράσταση, έχω μια εξαιρετική μετάφραση του φιλόλογου μεταφραστή Θ.Κ. Στεφανόπουλου, που εκτός των άλλων κατέχει τη μετρική. Η προσέγγιση αυτής της τραγωδίας δεν γίνεται με ψυχογραφικούς όρους σύγχρονου θέατρου, αλλά με άλλη Σημαντική ως προς το κείμενο. Οχι μόνο τι λέει η λέξη, αλλά και πώς το λέει. Τηρώ την ερασμιακή μετρική σε μεγάλο μέρος.\nΕίστε εξοικειωμένος με τις προσωπικές σας ήττες; Ή είναι μια έκφραση που χρησιμοποιούμε χωρίς να την πολυπιστεύουμε;\nΕίμαι τόσο σπαρτιατικά μεγαλωμένος, ειδικά απ' την πλευρά της μάνας μου, που οτιδήποτε κάνω το βλέπω ως ήττα. Πάντα κάτι μου λείπει. Είμαι πιο πολύ ενοχικός απ' ό,τι πρέπει. Με αποτέλεσμα την οποιαδήποτε νίκη να μην μπορώ να την απολαύσω επειδή πιστεύω ότι θα μπορούσε να είχε γίνει καλύτερα. Μπαίνω σε έναν χώρο και το πρώτο που βλέπω είναι τα λάθη.\nΟι νίκες ποιες μπορεί να είναι;\nΟταν βλέπω παλιούς μαθητές μου - και τώρα έχω αρκετούς στον Χορό - να επικαλούνται κάτι που θυμούνται ότι είχα πει. Νίκη είναι να δίνεις έναν σπόρο και να σου τον φέρνουν δέντρο.\nΑυτό περιλαμβάνει το προσωπικό σας όραμα για τη διδασκαλία και την έρευνα του αρχαίου δράματος;\nΠεριλαμβάνει, εφόσον όλα ευοδωθούν, την Ερευνητική Σκηνή, την οποία αυτή τη στιγμή μετασχηματίζω. Μετακλήσεις επιστημόνων από το εξωτερικό, σεμινάρια, ανοιχτές πρόβες. Στόχος επίσης είναι η αναβάθμιση της Δραματικής Σχολής - ίσως με κάποιο κονδύλι ΕΣΠΑ - και η εισαγωγή Τμήματος Δραματολογίας, εκτός από το Σκηνοθεσίας. Θέλω να αποδαιμονοποιήσω την έννοια του «εκπαιδευτικού». Κι εγώ ο ίδιος όταν ακούω την έννοια μου φέρνει στο μυαλό σχολείο, για το οποίο δεν νιώθω καμία νοσταλγία. Η εκπαιδευτική μας δραστηριότητα πρέπει να είναι στοχευμένη. Να κάνουμε ιστορικά κείμενα με δραματοποιημένο τρόπο.\nΤα «Μαθήματα πολέμου» θα πάρουν πιο οργανωμένη μορφή;\nΑυτό έχει να κάνει με τις δικές μου επιλογές σ' αυτό που λέω «εκπαιδευτική Σκηνή». Σε αυτήν, κατά μείζονα λόγο, θα έρχονται τα σχολεία. Ή θα πηγαίνει εκείνη στα σχολεία. Εδώ αντιστοιχεί η βιωματική διδασκαλία - που θα μπορούσε να γίνει ακόμη και στα Μαθηματικά. Είναι ένα μακρόπνοο σχέδιο, επειδή έτσι λειτουργώ. Μπορεί να το συνεχίσει άλλος, αν χρειαστεί.\nΣτόχευση για το νέο ελληνικό θέατρο και νέες φωνές υπάρχει;\nΝαι. Η έγνοια μου για τις νέες φωνές φαίνεται από τη Δραματική Σχολή. Αλλά το «νέες φωνές» δεν μπορεί να λειτουργεί με ηλικιακό ρατσισμό. Είναι σαν να αποκλείεις τον Βασίλη Παπαβασιλείου ή τον Γιώργο Βέλτσο. Το ζήτημα δεν είναι μόνο να δώσεις βήμα, αλλά να επιμορφώσεις τους νέους. Πιστεύω μάλιστα ότι τώρα είναι η ώρα του ελληνικού έργου. Απλώς θέλει μέθοδο. Το να δίνεις το κλειδί της αίθουσας σε «νέες φωνές» μού φαίνεται αόριστο.\nΑπό τις παραστάσεις που ανήκαν στο πρόγραμμα της προηγούμενης καλλιτεχνικής διεύθυνσης αλλάζει κάτι για το φθινόπωρο;\nΟ στόχος, για λόγους ηθικής, είναι να ξεκινήσουμε με αυτές που είτε σταμάτησαν είτε έμειναν στο παρά πέντε λόγω κορωνοϊού. Αλλωστε στο μεγαλύτερο μέρος έχουν πληρωθεί. Αυτό σημαίνει βέβαια ότι πρέπει να υπάρχει η δέσμευση του δημιουργού για Covid safe παράσταση. Μόνο υπ' αυτούς τους όρους, η Κεντρική Σκηνή θα ξεκινούσε με την «Κυρία του Μαξίμ», σε σκηνοθεσία Θ. Μοσχόπουλου, η Νέα Σκηνή με το «Σ' εσάς που με ακούτε» της Λούλας Αναγνωστάκη, σε σκηνοθεσία Αλ. Αβρανά, το Rex με το «Φεγγάρι από χαρτί» των Ρέππα - Παπαθανασίου. Και θέλουμε να συνεχίσουν τα «Μαθήματα πολέμου ΙΙΙ» στη σκηνή «Ελένη Παπαδάκη».\nΤο δικό σας πρόγραμμα πότε μπορούμε να το περιμένουμε, αν όλα πάνε καλά;\nΤον Σεπτέμβριο έως Οκτώβριο, οπότε θα έχω καλύτερη εικόνα. Είχαμε κάνει συνεννόηση με πολλούς συντελεστές, με βάση κάποιους άξονες. Αυτή τη στιγμή βρισκόμαστε σε μια φάση ανασχηματισμού για το καινούριο πρόγραμμα, μέρος του οποίου μπορεί να πάει το 2021-22. Αυτό σημαίνει ότι οποιεσδήποτε θεματικές μετασχηματίζονται κι αυτές.\nΣε ποιο σημείο βρίσκονται αυτή τη στιγμή τα οικονομικά του Εθνικού, οχτώ μήνες μετά την ανάληψη της θέσης;\nΘα επαναλάβω κάτι μάλλον γνωστό. Το Εθνικό Θέατρο, με αυτή τη διάρθρωση που έχει, χρειάζεται και θα χρειάζεται πάντα θεσμοθετημένη ενίσχυση από την πολιτεία. Απευθύνομαι συνεχώς στην πολιτεία, όπως και οι προγενέστεροί μου, για αυτή την επιδότηση. Και το λέω έχοντας επίγνωση ότι λεφτόδεντρο δεν υπάρχει. Γι' αυτό προσπαθώ να ανακαλύψω τρόπους το Εθνικό να βγάλει λεφτά. Δεν πιστεύω ότι το επάγγελμά μου - που το λέμε «λειτούργημα» - δεν μου επιτρέπει να βγάζω λεφτά. Την ίδια στιγμή οι αρχές μου, στις οποίες πρέπει να μένω πιστός, επιβάλλουν να πω ότι η υπουργός Πολιτισμού από την πρώτη μέρα είναι σε επικοινωνία μαζί μας. Εχω ζήσει αυτή τη μέριμνα και οφείλω να την επιβεβαιώσω, όχι για να γίνω αρεστός.\nΣτη συζήτηση αυτή υπάρχει πρόβλεψη για τα δυσανάλογα συμβόλαια που έχει συμφωνήσει το Σωματείο Ελλήνων Ηθοποιών με το Εθνικό;\nΚάποια στιγμή, όταν θα έχει καταλαγιάσει η σημερινή κατάσταση, θα πρέπει να καθίσουμε όλοι, και με το Σωματείο, και με τους φορείς άλλων εργαζομένων στο θέατρο, για να επανεκτιμήσουμε την κατάσταση. Στην παρούσα φάση, ωστόσο, δεν είναι βούληση και επιθυμία μου να φέρω σε δύσκολη θέση το σωματείο των συναδέλφων μου. Αυτή τη στιγμή οι περισσότεροι είναι χωρίς δουλειά και αυτό με πονάει πολύ, γιατί υπενθυμίζω ότι η μόνιμη ιδιότητά μου είναι εργαζόμενος ηθοποιός και τίποτε άλλο.\nΑισθανθήκατε, αλήθεια, ότι υπήρχε κλίμα διχασμού και «στρατοπέδων» ανάμεσα στους καλλιτέχνες στις πρόσφατες διεκδικήσεις;\nΘα το θέσω ως εξής: ήρθε ένας «Αρμαγεδδών», που λέγεται κορωνοϊός, και έφερε προβλήματα πρόσφατα, προβλήματα που δημιουργήθηκαν λόγω της έκτακτης συνθήκης, αλλά και προβλήματα που χρόνιζαν. Οταν κάποιος πεινάει ή χάνεται η δουλειά του, ίσως να χάνει και την ψυχραιμία του αποδίδοντας με την πρώτη ευθύνες στους κρατικούς φορείς. Υπάρχει μια αίσθηση ότι κυριαρχεί το θυμικό. Και αυτό το θυμικό εγώ δεν θέλω να το κρίνω. Ναι, υπήρχε ένας διχασμός, που ελπίζω να καταλαγιάσει και να εξορθολογιστεί. Χρειάζεται ψυχραιμία από τη δική μας πλευρά και να προχωρήσει η πολιτεία τη μέριμνά της για τον πολιτισμό.\nΜεταφέρατε αυτό το αίτημα στον Πρωθυπουργό και την υπουργό Πολιτισμού, όταν σάς επισκέφτηκαν πρόσφατα;\nΚαι στον Πρωθυπουργό και στην υπουργό και στον γενικό γραμματέα Ν. Γιατρομανωλάκη. Αποδεικνύεται, επειδή ήμασταν πολλά άτομα σ' αυτή τη συνάντηση. Και το αίτημα που μεταφέρθηκε - λέω ενδεικτικά από τους Ξάφη, Καραθάνο, Περλέγκα - ήταν να βρεθούν τρόποι για να βοηθηθούν όχι μόνο οι ηθοποιοί του Εθνικού, αλλά όλοι οι εργαζόμενοι.\nΥπήρξε μια πρόσφατη αναφορά των Support Art Workers ότι ως κρατικός φορέας οφείλατε να απευθύνετε ανοιχτή πρόσκληση για το ανέβασμα των παραστάσεων στο «Ολη η Ελλάδα, ένας πολιτισμός». Πώς απαντάτε;\nΚατ' αρχάς τονίζω ότι ειδικά το Εθνικό Θέατρο έχει πολλούς εργαζομένους ορισμένου χρόνου. Τον Μάιο λήγουν σχεδόν όλες αυτές οι συμβάσεις. Αυτή τη στιγμή, λοιπόν, το μεγαλύτερο ποσοστό των συνεργατών μου είναι καινούργιες προσλήψεις ή ανανεώσεις. Προσθέτοντας τρεις νέες παραγωγές μάς δίνεται η ευκαιρία να τις ανανεώσουμε σχεδόν όλες. Ως προς τον ανοιχτό διαγωνισμό, για να γίνει σημαίνει ότι υπάρχει χρόνος και ξέρεις τι μπάτζετ έχεις. Το σχέδιο, όμως, με τους αρχαιολογικούς χώρους πήρε μπρος πολύ πρόσφατα, όπως γνωρίζετε.\nΘέλω να κλείσουμε με δύο αποσπάσματα από το βιβλίο του Τάσου Λιγνάδη «Το ζώον και το τέρας»: «Στην περίπτωση που μια σκηνοθεσία ανατρέψει την ισορροπία του είδους... δεν ανατρέπει μια ιερότητα, αλλά ανατρέπει μια φύση και προκαλεί μια τερατογονία». Και: «Το έργο βρίσκεται δυνάμει μέσα στο κείμενο. Πράγμα που σημαίνει ότι ο ποιητής δεν φτιάχνει μόνο ένα κείμενο. Φτιάχνει και παράσταση». Ποιες είναι οι πρώτες σκέψεις που σας έρχονται;\nΘεωρώ άκρως απαραίτητο το φιλολογικό εργαλείο. Ο σκηνοθέτης που δεν ξέρει πόσο «ραδιενεργό» είναι το αρχαίο δράμα χρειάζεται τον φιλόλογο για να του μιλήσει για το θέμα, άρα και για το θέαμα. Κι εγώ κάποιες φορές, ενδεχομένως για να αναδειχθώ, θέλησα να γράψω ένα γκραφίτι πάνω στο άγαλμα του Αριστοφάνη ή του Αισχύλου, για να με προσέξουν. Ετεροπροσδιορίστηκα, επειδή δεν είχα τις δικές μου δυνάμεις. Επειδή όμως όσο μεγαλώνω γίνομαι πιο απαιτητικός, θέλω να κάνω ασκήσεις ενδυνάμωσης, αν μπορώ να το πω έτσι, ώστε να φτάσω τα αγάλματα και όχι να τα γκρεμίσω. Πιστεύω, όμως, ότι το αρχαίο δράμα είναι ένας ζωντανός οργανισμός, τον οποίο μπορείς να ανεβάσεις στο χειρουργικό τραπέζι και να του κάνεις «λίφτινγκ». Εάν σ' αυτή την επέμβαση πειράξεις νεύρο, αχρηστεύεις το κείμενο. Αν είναι να χρησιμοποιήσει κανείς ένα εργαλείο για το δράμα, δεν είναι τα αποστειρωμένα γάντια, αλλά τα χειρουργικά γυαλιά. Εγώ θέλω να προσέρχομαι στην αρένα χωρίς φόβο γνωρίζοντας ότι οι ποιητές είναι ανώτεροί μας. Θα προσπαθήσω να τους μοιάσω και όχι να μου μοιάσουν.


Χρόνια πολλά- Σήμερα 14 Μαΐου η Γιορτή της μητέρας - Parga Patatoukos\nHome > news > Χρόνια πολλά- Σήμερα 14 Μαΐου η Γιορτή της μητέρας\nΧρόνια πολλά- Σήμερα 14 Μαΐου η Γιορτή της μητέρας\nΠΑΤΑΤΟΥΚΟΣ ΠΑΡΓΑ Κυριακή, Μαΐου 14, 2017 ΝΕΑ, news\nΓιορτή της Μητέρας 2017: Στις 14 Μαΐου 2017 είναι φέτος η ευκαιρία που έχουμε όλοι μας να πούμε ένα μεγάλο ευχαριστώ στον άνθρωπο που μας έφερε στη ζωή και του χρωστάμε, στην πλειοψηφία των περιπτώσεων, περισσότερα από ότι σε οποιονδήποτε άλλον. Την μητέρα μας.\nΣτην Ελλάδα, λόγω της Ορθοδοξίας, η γιορτή της μητέρας συνδέθηκε με την εορτή της Υπαπαντής (2 Φεβρουαρίου). Υπενθυμίζουμε ότι τότε η εκκλησία μας γιορτάζει την Παναγία με τον Ιωσήφ που πηγαίνουν τον 40ήμερο Ιησού στο Ναό για ευλογία κίνηση την οποία ακόμα και σήμερα κάνουν οι χριστιανές μητέρες (Σαραντισμός). Ο παράλληλος εορτασμός της μητέρας ξεκίνησε το 1929 με προφανή τον συμβολισμό. Όμως κατά την δεκαετία του 1960, ο εορτασμός ατόνησε και ενισχύθηκε η δυτικόφερτη συνήθεια εορτασμού της 2ης Κυριακής του Μαΐου.\nΚαι στην Αρχαία Ελλάδα όμως υπήρχε αντίστοιχη γιορτή, αρχικά μέσω της μητέρας Γης (Γαία), συζύγου του Ουρανού, η οποία είναι η προσωποποίηση της φύσης, που γεννά όλο τον κόσμο και λατρεύεται σαν η υπέρτατη θεότητα. Η λατρεία περνά στη συνέχεια στην κόρη της, Ρέα, σύζυγο και αδερφή του Κρόνου. Η Ρέα λατρεύεται σαν η «Μητέρα των Θεών», καθώς φαίνεται να είναι η πρώτη, που γέννησε με τοκετό και ανάθρεψε τα παιδιά της με μητρικό γάλα. Οι αρχαίοι Έλληνες απέδιδαν τιμές στη Ρέα κάθε άνοιξη, καθώς ήταν και θεά της γης και της γονιμότητας.\nΠΑΤΑΤΟΥΚΟΣ ΠΑΡΓΑ at Κυριακή, Μαΐου 14, 2017\nΧρόνια πολλά- Σήμερα 14 Μαΐου η Γιορτή της μητέρας Reviewed by ΠΑΤΑΤΟΥΚΟΣ ΠΑΡΓΑ on Κυριακή, Μαΐου 14, 2017 Rating: 5 Γιορτή της Μητέρας 2017: Στις 14 Μαΐου 2017 είναι φέτος η ευκαιρία που έχουμε όλοι μας να πούμε ένα μεγάλο ευχαριστώ στον άνθρωπο που μα...


iPhone 13 Pro Max 128GB Graphite | allSmart\nApple iPhone 13 Pro Max 128GB Graphite. Το πιο προηγμένο σύστημα τριπλής κάμερας που έχει χρησιμοποιηθεί ποτέ σε iPhone. Αστραπιαίος A15 Bionic επεξεργαστής. Ανθεκτικός σχεδιασμός με μπαταρία που αντέχει ακόμα περισσότερο. Ασυναγώνιστα γρήγορο δίκτυο 5G και η φωτεινότερη οθόνη Super Retina XDR που έχετε δεί ποτέ. Το νέο chip της Apple διαθέτει 6 πυρήνες, GPU 5 πυρήνων για 50% πιο γρήγορα γραφικά, προηγμένη επεξεργασία εικόνας, ταχύτατη Neural Engine και ακόμη καλύτερη ασφάλεια για τα προσωπικά στοιχεία, όπως το Face ID, τις επαφές κι άλλα. Macro Φωτογραφία: Με τους ανανεωμένους φακούς και το ισχυρό autofocus, η νέα υπερευρυγώνια κάμερα μπορεί να εστιάσει ως και 2 εκατοστά κοντά στο θέμα. Ο νέος φακός telephoto διαθέτει 3x οπτικό ζουμ, ιδανικό για πορτραίτα και καθαρές φωτογραφίες από μακρινή απόσταση. Για κοντινές εικόνες, το Portrait mode δίνει τη δυνατότητα πειραματισμού με το bokeh και τα εφέ επιπέδου studio. Παράλληλα, το slow motion και το timelapse δείχνουν ακόμη πιο όμορφα. Το Night Mode έρχεται στις κάμερες Wide και Ultra Wide, δίνοντας σας την δυνατότητα να τραβάτε λήψεις με χαμηλό φωτισμό καλύτερες από ποτέ. Το LiDAR καθιστά δυνατή τη λήψη πορτρέτων νυχτερινής λειτουργίας. Επιπλέον η ευρεία κάμερα δέχεται 2.2x περισσότερο φως, για μεγαλύτερη λεπτομέρεια και ευκρίνεια μέρα ή νύχτα. Το iPhone 13 Pro μπορεί να βιντεοσκοπήσει με μικρό βάθος πεδίου και να κάνει αυτόματα αλλαγές focus μεταξύ των αντικειμένων. Το Cinematic mode περιμένει πότε ένα νέο αντικείμενο θα μπει στο κάδρο για να κάνει focus σε αυτό, επιτρέποντας ένα πιο δημιουργικό βίντεο. Χρησιμοποιώντας τη δύναμη της Neural Engine, το Smart HDR 4 κάνει μοναδικές προσαρμογές σε κάθε άτομο που βρίσκεται σε μια φωτογραφία. Ρυθμίζει κατάλληλα την αντίθεση, το φωτισμό και τους τόνους του δέρματος για να κάνει τον καθένα να φαίνεται ακόμη καλύτερος. Η νέα οθόνη Super Retina XDR με τη λειτουργία ProMotion μπορεί να ανανεωθεί από 10 μέχρι και 120 φορές το δευτερόλεπτο. Προσαρμόζεται σε κάθε περίπτωση, είτε παίζεις ένα παιχνίδι με απαιτητικά γραφικά, είτε απλά σερφάρεις στο ίντερνετ. Επιταχύνει ακόμη κι όταν σκρολάρεις γρήγορα, κάνοντας τα πάντα να μοιάζουν ακόμη πιο φυσικά. Ο ρυθμός ανανέωσης που φτάνει τα 120Hz, σε συνδυασμό με την απόδοση της νέας GPU 5 πυρήνων στον επεξεργαστή A15 Bionic, κάνουν το παιχνίδι απολαυστικό για τον πιο απαιτητικό gamer. Το iPhone 13 Pro διαθέτει τα περισσότερα bands 5G από οποιοδήποτε smartphone, ώστε να έχετε 5G σε περισσότερα μέρη. Και όλη αυτή η ταχύτητα ανοίγει εκπληκτικές δυνατότητες για το μέλλον των εφαρμογών. Επιπλέον όταν το iPhone σας δεν χρειάζεται ταχύτητες 5G, χρησιμοποιεί αυτόματα LTE για εξοικονόμηση ζωής μπαταρίας.


«Πολιτική στην Πράξη χωρίς σκηνοθεσία». Δασικοί χάρτες και πλήρη προστασία του δασικού χώρου και παραγωγική ανασυγκρότηση! | oraiokastronet.gr | Η πύλη του Ωραιοκάστρου\nΟι Δασικοί χάρτες ήταν εδώ και 40 χρόνια απαίτηση του Συντάγματος. Όμως το πολιτικό σύστημα όχι μόνο δεν άντεξε να υλοποιήσει τη συγκεκριμένη συνταγματική επιταγή, αλλά έπαιξε πολιτικά και μικροκομματικά παιχνίδια με τα δάση της Ελλάδας.\nΗ κυβέρνηση ΣΥΡΙΖΑ τόλμησε εκεί που οι προηγούμενες κυβερνήσεις έκαναν πίσω. Ήδη το 55% της χώρας έχει αναρτημένους δασικούς χάρτες και έως το τέλος 2019 ολοκληρώνεται και το υπόλοιπο 45%.\nΜε την κύρωση των δασικών χαρτών δεν ξεκαθαρίζουν μόνο οι κανόνες του περιβάλλοντος και της ανάπτυξης, αλλά απελευθερώνεται και ο αγροτικός τομέας. Δώσαμε λύσεις και για τους δασωμένους αγρούς και για τις περιοχές που υπήρχαν αγροτικές ενισχύσεις με τροποποίηση του δασικού χαρακτήρα.\nΜε σεβασμό στο Σύνταγμα και στους περιβαλλοντικούς κανόνες οι πολίτες, οι ΟΤΑ και οι επιχειρήσεις γνωρίζουν τι μπορούν και τι δεν μπορούν να κάνουν και η χώρα μας, με πλήρη προστασία του δασικού χώρου, δημιουργεί με δικαιοσύνη και διαφάνεια τη βάση για την παραγωγική ανασυγκρότηση.\nΥδατικών Πόρων και\nΤο 2015, η Ελλάδα δεν είχε ούτε Σχέδιο Διαχείρισης Υδατικών Πόρων, ούτε Σχέδια Διαχείρισης Κινδύνου Πλημμύρας. Σήμερα έχουμε και τα δύο αυτά κρίσιμα εργαλεία στρατηγικού σχεδιασμού, γλιτώνοντας την χώρα μας από νέα ευρωπαϊκά πρόστιμα. Οι Περιφέρειες γνωρίζουν πια τι πρέπει να κάνουν για την προσαρμογή στην κλιματική αλλαγή, τι έργα πρέπει να γίνουν για τον αντιπλημμυρικό σχεδιασμό, ώστε να μην υπάρχει ο κίνδυνος να χάνονται ζωές, περιουσίες και η χώρα μας να είναι ανοχύρωτη.\nΗ μάχη για την κλιματική αλλαγή επιβάλλει σύγχρονα έργα. Τα νέο θεσμικό πλαίσιο υποχρεώνει και τις 13 Περιφέρειες της χώρας να υλοποιήσουν τα Σχέδια Προσαρμογής στην κλιματική αλλαγή. Κανένα έργο της επόμενης προγραμματικής περιόδου δεν θα μπορεί να χρηματοδοτηθεί, εάν δεν έχει μέσα του την παράμετρο της κλιματικής αλλαγής. Η ανθεκτικότητα στο κλίμα είναι ένα προσόν που Ελλάδα δικαιούται να το έχει και το διεκδικεί.\n*Από την πρωτότυπη διαδικτυακή καμπάνια «Πολιτική στην Πράξη χωρίς σκηνοθεσία», που έχει ξεκινήσει εδώ και λίγες ημέρες στα social media ο αναπληρωτής υπουργός Περιβάλλοντος, βουλευτής ΣΥΡΙΖΑ Β’ Θεσσαλονίκης και εκ νέου υποψήφιος, Σωκράτης Φάμελλος.


Νομαδας Α Η Εξοδος - Ελληνικη λογοτεχνια (BKS.0080126)\nΑρχική > Βιβλία > Πεζογραφία > ΝΟΜΑΔΑΣ Α Η ΕΞΟΔΟΣ\nΎστερα έγραψε στη μάνα του: «Φεύγω μάνα από το Παρίσι. Ό,τι είχε να μου δώσει αυτή η πόλη μού το έδωσε». Ήταν τότε που στάθηκε μπροστά στον καθρέφτη για έναν σύντομο απολογισμό της ζωής του κι ας ήταν μονάχα τριαντάρης. Μύχιες σκέψεις, χαμένα όνειρα, ανεκπλήρωτοι έρωτες, συναισθηματικές ματαιώσεις ξετυλίγονταν με στωικότητα, παράπονο, αυτοσαρκασμό. Ένας μελαγχολικός μονόλογος του πρόωρα γερασμένου «επαναστάτη» που νόμισε πως θα άλλαζε τον κόσμο. Τώρα οι αυταπάτες τελείωσαν κι έφευγε από το Παρίσι, αφανής ταξιδιώτης.\nΗ έξοδος είναι το πρώτο μυθιστόρημα της τριλογίας του Στέφανου Κωνσταντινίδη με τίτλο Νομάδας. Το κάθε μυθιστόρημα αποτελεί μια αυτόνομη ιστορία. Ωστόσο, υπάρχει συνέχεια κι ενότητα μεταξύ τους, αφού και τα τρία μαζί συνιστούν μιαν αφήγηση ενός ευρύτερου συνόλου. Ανατομία μιας εποχής με κοινωνιολογικές και πολιτικές προεκτάσεις και διακειμενικές αναφορές, μέσα από μια σύνθετη και πολυπρόσωπη αφήγηση.\nΝΟΜΑΔΑΣ Α Η ΕΞΟΔΟΣ (BKS.0080126)\nΎστερα έγραψε στη μάνα του: «Φεύγω μάνα από το Παρίσι. Ό, τι είχε να μου δώσει αυτή η πόλη μού το έδωσε». Ήταν τότε που στάθηκε μπροστά στον καθρέφτη για έναν σύντομο απολογισμό της ζωής του κι ας ήταν μονάχα τριαντάρης. Μύχιες σκέψεις, χαμένα όνειρα, ανεκπλήρωτοι έρωτες, συναισθηματικές ματαιώσεις ξετυλίγονταν με στωικότητα, παράπονο, αυτοσαρκασμό. Ένας μελαγχολικός μονόλογος του πρόωρα γερασμένου «επαναστάτη» που νόμισε πως θα άλλαζε τον κόσμο. Τώρα οι αυταπάτες τελείωσαν κι έφευγε από το Παρίσι, αφανής ταξιδιώτης.\nΝΟΜΑΔΑΣ Α Η ΕΞΟΔΟΣ BKS.0080126 BKS.0080126 ΚΩΝΣΤΑΝΤΙΝΙΔΗΣ ΣΤΕΦΑΝΟΣ ΚΩΝΣΤΑΝΤΙΝΙΔΗΣ ΣΤΕΦΑΝΟΣ ΕΛΛΗΝΙΚΗ ΛΟΓΟΤΕΧΝΙΑ Κατηγορία: ΕΛΛΗΝΙΚΗ ΛΟΓΟΤΕΧΝΙΑ •ΚΩΝΣΤΑΝΤΙΝΙΔΗΣ ΣΤΕΦΑΝΟΣ στην κατηγορία ΕΛΛΗΝΙΚΗ ΛΟΓΟΤΕΧΝΙΑ ISBN: 978-618-5286-07-1 Συγγραφέας: ΚΩΝΣΤΑΝΤΙΝΙΔΗΣ ΣΤΕΦΑΝΟΣ Εκδοτικός οίκος: VAKXIKON.GR Σελίδες: 478 Διαστάσεις: 21Χ14 Ημερομηνία Έκδοσης: Μάιος 2017 Στην Πενταλιά ανθίσαν οι αμυγδαλιές, Αλέξανδρε. Κι η μάνα σου να περιμένει την επιστροφή σου από τα Γαυγάμηλα και την Κομμαγηνή. Πήγες πολύ μακριά, Αλέξανδρε. Καιρός να γυρίσεις, να προλάβεις τις ανθισμένες αμυγδαλιές. Κι ύστερα, σε περιμένουν οι πόλεις με τις ουρές στα συσσίτια, τις ουρές μπροστά στα κλειστά καταστήματα, τις ουρές μπροστά στα κλειστά εργοστάσια, τα παιδιά με τα λεκιασμένα ρούχα και τις πρησμένες κοιλίτσες στα φανάρια. Θα τον αλλάξουμε τον κόσμο, Αλέξανδρε. Στην Πενταλιά οι αμυγδαλιές θα ανθίζουν κάθε άνοιξη. Είναι νόμος του Νεύτωνα. Κι ο Τσε, κι ο Αυξεντίου, κι ο Ονήσιλος, κι η Υπατία, κι ο Ροβεσπιέρος, κι η Μαντώ Μαυρογένους, κι ο Αντώνης Οικονόμου θα βαδίζουν πάντα αλληλέγγυοι στα στενά δρομάκια της Πενταλιάς τις μεταμεσονύχτιες ώρες και θα βουλεύονται για ψωμί κι ελευθερία. Ύστερα έγραψε στη μάνα του: «Φεύγω μάνα από το Παρίσι. Ό, τι είχε να μου δώσει αυτή η πόλη μού το έδωσε». Ήταν τότε που στάθηκε μπροστά στον καθρέφτη για έναν σύντομο απολογισμό της ζωής του κι ας ήταν μονάχα τριαντάρης. Μύχιες σκέψεις, χαμένα όνειρα, ανεκπλήρωτοι έρωτες, συναισθηματικές ματαιώσεις ξετυλίγονταν με στωικότητα, παράπονο, αυτοσαρκασμό. Ένας μελαγχολικός μονόλογος του πρόωρα γερασμένου «επαναστάτη» που νόμισε πως θα άλλαζε τον κόσμο. Τώρα οι αυταπάτες τελείωσαν κι έφευγε από το Παρίσι, αφανής ταξιδιώτης. Η έξοδος είναι το πρώτο μυθιστόρημα της τριλογίας του Στέφανου Κωνσταντινίδη με τίτλο Νομάδας. Το κάθε μυθιστόρημα αποτελεί μια αυτόνομη ιστορία. Ωστόσο, υπάρχει συνέχεια κι ενότητα μεταξύ τους, αφού και τα τρία μαζί συνιστούν μιαν αφήγηση ενός ευρύτερου συνόλου. Ανατομία μιας εποχής με κοινωνιολογικές και πολιτικές προεκτάσεις και διακειμενικές αναφορές, μέσα από μια σύνθετη και πολυπρόσωπη αφήγηση. ΝΟΜΑΔΑΣ Α Η ΕΞΟΔΟΣ


Ιστορία: Ο Μακ Ντακ της Αραβίας | ΚΟΜΙΞ Wiki | Fandom\nΙστορία: Ο Μακ Ντακ της Αραβίας\nΟ Μακ Ντακ της Αραβίας\nΝτόναλντ Ντακ, Χιούη, Λιούη και Ντιούη Ντακ, Σκρουτζ Μακ Ντακ, Χασάν Μπεν Σατάντ, Σεΐχης Αράμπι\nΚΟΜΙΞ 15, Μεγάλο Μίκυ 119, Σούπερ Μίκυ 15, Η Μεγάλη Βιβλιοθήκη Disney Τόμος 30- Το Φάντασμα της Μητρόπολης\nΗ ιστορία Ο Μακ Ντακ της Αραβίας είναι μια πολυσέλιδη ιστορία που έγραψε και σχεδίασε ο Καρλ Μπαρκς τον Ιούλιο του 1964, η οποία δημοσιεύθηκε για πρώτη φορά τον Φεβρουάριο του επόμενου έτους. Στην χώρα μας την έχουμε δει και στο ΚΟΜΙΞ 15.\nΟ Σκρουτζ και τα ανίψια του ξεκινούν για την Αραβία προκειμένου να βρουν τα μυθικά ορυχεία της Σίβα, αλλά ένας ντόπιος ληστής θα κάνει τα πάντα για να φτάσει πρώτος…\nΟ Σεΐχης Αραμπί από την Αραβία έχει φτάσει στην Λιμνούπολη και αναζητάει τον μεγιστάνα Σκρουτζ Μακ Ντακ για να του πει μια ενδιαφέρουσα επιχειρηματική πρόταση. Δίχως να το γνωρίζει δύο ύποπτοι άντρες τον ακολουθούν και καταφέρνουν να του φυτέψουν έναν κοριό, λίγο πριν μπει στο θησαυροφυλάκιο.\nΕκεί ο Άραβας αρχίζει και μιλάει στον κροίσο για μια φοβερή έρημο στην Αραβία, όπου είχε ο ίδιος χαθεί, αλλά κατάφερε να βρει τα μυθικά βαθύπλουτα ορυχεία της Βασίλισσας του Σίβα. Ο Σκρουτζ αμέσως δελεάζεται και αποφασίζει με τα ανίψια του να πάνε όλοι μαζί στην Αραβία, όπου θα εξοπλίσει μια αποστολή για να πάνε στην αχανή έρημο με οδηγό τον ντόπιο για να τους οδηγήσει στα ορυχεία.\nΟ Χασάν απαγάγει τον σεΐχη...\nΦτάνοντας όμως στην Μέση Ανατολή τους προσεγγίζει ένας λήσταρχος, ο Χασάν Μπεν Σατάντ, που έχει βάλει τον κοριό στον σεΐχη, ώστε να παρακολουθεί κάθε του κίνηση. Ο Χασάν τους δένει και παίρνει μαζί του τον Αραμπί για να τον οδηγήσει στα ορυχεία, καθώς και τον Χιούη, για να εξαναγκάσει τον πρώτο να του δείξει τον δρόμο.\nΟ σεΐχης αναγκάζεται να δεχτεί και με τους άντρες του Χασάν ξεκινούν το μακρύ ταξίδι μέσα στην έρημο, με τις καμήλες και τα τουφέκια τους. Ο Ντόναλντ καταφέρνει να λυθεί και αφού ελευθερώνει και τους υπόλοιπους πηγαίνει με τον θείο του στο αεροπλάνο τους και απογειώνονται αμέσως για να προλάβουν τους ληστές, αλλά απαγορεύουν στα παιδιά να τους ακολουθήσουν.\nΑφού όμως πετάνε με το σκάφος συνειδητοποιούν ότι υπάρχει βλάβη και καταλαβαίνουν ότι ο Σατάντ το έχει σαμποτάρει, οπότε αναγκάζονται να προσγειωθούν κάπου στην αχανή έρημο. Ο Χιούη εν τω μεταξύ στα διαλείμματα της πορείας τους καταφέρνει να σχηματίζει κρυφά βέλη με πέτρες που δείχνουν προς πια κατεύθυνση πηγαίνουν.\nΟ Ντόναλντ και ο Σκρουτζ έχουν παραισθήσεις!\nΟ Σκρουτζ με τον Ντόναλντ παράλληλα αρχίζουν να υποφέρουν από την δίψα αφού δεν έχουν μαζί τους νερό και αρχίζουν να βλέπουν οπτασίες. Τα ανιψάκια στην πόλη ανησυχούν και καθώς κανείς δεν τους εμπιστεύεται με καμήλες φωνάζουν το τοπικό παράρτημα των Μικρών Εξερευνητών για βοήθεια.\nΤα ντόπια παιδιά ετοιμάζονται να ξεκινήσουν ούτως ή άλλως για μια αποστολή στην έρημο κι έτσι παίρνουν μαζί τους συναδέλφους από την Αμερική και αρχίζουν να χτενίζουν την έρημο προς αναζήτηση των θείων τους. Καταφέρνουν να βρουν τα βέλη που σχηματίζει ο Χιούη και τραβούν προς την κατεύθυνση που δείχνουν, μέχρι που κατασκηνώνουν για βράδυ.\nΟ Ντόναλντ με τον θείο του εν τω μεταξύ είναι έτοιμοι να καταρρεύσουν από την δίψα, ώσπου πέφτουν πάνω στην κατασκήνωση των Μικρών Εξερευνητών, που τους προσφέρουν νερό απλόχερα, συνεφέροντας τους. Αφού οργανώνονται ξεκινούν και πάλι την επόμενη μέρα, προς αναζήτηση του Χασάν, ώσπου πέφτουν σε μια πελώρια κατοικημένη όαση, με χωράφια και σπίτια.\nΤα παπιά φτάνουν στην χώρα του Μπρι Σαβά...\nΟι κάτοικοι τους υποδέχονται φιλικά, καλωσορίζοντας τους στην χώρα του Μπρι Σαβά, όπου τα σπίτια και οι δρόμοι είναι επιχρυσωμένοι, καθώς οι ντόπιοι εκμεταλλεύονται τον χρυσό των ορυχείων της Σίβα. Ο Σκρουτζ τους πληροφορεί για τον λήσταρχο που πλησιάζει και οι ντόπιοι εξοπλίζονται και καταστρώνουν ένα σχέδιο για να τον κατατροπώσουν.\nΟ Χασάν φτάνει στα ορυχεία...\nΕν τω μεταξύ ο Χασάν έχει επιτέλους φτάσει στα ορυχεία χάρη στην καθοδήγηση του σεΐχη και αφού κλέβει όσο χρυσό μπορούν να κουβαλήσουν οι καμήλες του ετοιμάζεται να φύγει, ώσπου βλέπει μπροστά του μια επέλαση ντόπιων υπό την ηγεσία του Σκρουτζ. Ετοιμάζεται να υποχωρήσει στο εσωτερικό των ορυχείων, όμως οι Εξερευνητές έχουν ήδη εισέλθει μέσα, από μια πίσω είσοδο, κατατροπώνοντας τους κλέφτες, που αναγκάζονται να παραδοθούν.\nΣτο τέλος, αφού αιχμαλωτίζουν τους απατεώνες οι Λιμνουπολίτες και οι Μικροί Εξερευνητές φεύγουν με τον Σκρουτζ να παραδέχεται πως αυτό το ορυχείο δεν μπορούν να το εκμεταλλευτούν, αφού ανήκει δικαιωματικά στους ντόπιους!\nΟ τίτλος της ιστορίας Ο Μακ Ντακ της Αραβίας αποτελεί μια τρανταχτή αναφορά στον τίτλο της ταινίας Ο Λόρενς της Αραβίας, που είχε κυκλοφορήσει το 1962 με τον Πήτερ Ο’ Τουλ στον πρωταγωνιστικό ρόλο. Η ιστορία όμως δεν έχει καμία σχέση με τον βίο και την πολιτεία του Βρετανού πράκτορα Τόμας Έντουαρντ Λόρενς (1888-1935), που ξεσήκωσε τους Άραβες κατά των Τούρκων στα χρόνια του Α’ Παγκόσμιου Πόλεμου.\nΑντίθετα, η δημιουργία του Καρλ Μπαρκς διαδραματίζεται στην ίδια έρημο της αραβικής χερσονήσου με την ταινία και οι σκηνές στις οποίες ο Σκρουτζ καλπάζει με την αραβική περιβολή του στην έρημο πάνω στην καμήλα του μοιάζουν ιδιαίτερα με αυτές του Λώρενς. Το γεγονός ότι ο Σκρουτζ πουλούσε αδιάβροχα στο Άντεν και έμαθε έτσι την αραβική γλώσσα, όπως αναφέρεται στο πέμπτο καρέ της εικοστής πρώτης σελίδας, θα το συμπεριλάβει στο ενδέκατο επεισόδιο του Βίου και της Πολιτείας του Σκρουτζ Μακ Ντακ ο Ντον Ρόσα, σχεδόν τριάντα χρόνια αργότερα.\nΕξώφυλλο του Νιλς Ρίνταλ για την ιστορία.\nΕξώφυλλο του Ρενέ Γκιγιώμ για την ιστορία.\nΗ ιστορία δημοσιεύθηκε στο ΚΟΜΙΞ 15, με ένα εξώφυλλο του Ντάαν Γίππες.\nΗ ιστορία δημοσιεύθηκε στο Μεγάλο Μίκυ 119, με ένα εξώφυλλο του Καρλ Μπαρκς.\nΑνακτήθηκε από το "https://komix.fandom.com/el/wiki/%CE%99%CF%83%CF%84%CE%BF%CF%81%CE%AF%CE%B1:_%CE%9F_%CE%9C%CE%B1%CE%BA_%CE%9D%CF%84%CE%B1%CE%BA_%CF%84%CE%B7%CF%82_%CE%91%CF%81%CE%B1%CE%B2%CE%AF%CE%B1%CF%82?oldid=88952".


Aristera sti Mitilini: ΓΙΑ ΕΝΑ ΒΑΖΑΚΙ ΜΑΡΜΕΛΑΔΑ...\nΜε άλλα λόγια, ο καπιταλισμός "νίκησε" γιατί κατάφερε να διαμορφώσει συνειδήσεις που να έχουν πρώτη προτεραιότητα το ... καλσόν από την Υγεία, το ... μπλουτζίν από την Παιδεία, το σεξ από τη Γνώση !!!\nΜεγάλο μερίδιο ευθύνης έχουμε όσοι παλεύουμε για την "άλλη όχθη του ποταμού", να μπορέσουμε να "μπολιάσουμε" τον κόσμο από τις Σωστές Αξίες !\nυ.γ. πολύ σωστός Βραζιλιάνος ... πολύ σωστός ...\nΆλλη μια αντικομμουνιστική υστερία του Ρουμελιώτη. Πρόκειται για ένα κείμενο που τάχατες τα βάζει με τον καπιταλισμό, αλλά στην ουσία έρχεται να χτυπήσει, με αναμασημένα ψέμματα, την άλλη πρόταση εξουσίας που προτείνει το ΚΚΕ: τον Σοσιαλισμό. Με λυπεί το γεγονός ότι, σ' ένα τόσο αξιόλογο blog, βρήκε θέση (έστω κι εξ αμελείας) ένα τόσο εμμετικό αντικομμουνιστικό κείμενο!\n23 Μαΐου 2010 - 2:36 μ.μ.\nΦίλε μου κατά την γνώμη μας το κείμενο αυτό αποτελεί μια... άποψη.\nΝομίζω ότι ο σ/φος Faros το τοποθέτησε σωστά. Τι "ανέδειξε" αυτό το σύστημα ως αξίες; Ποιές αξίες θέλουμε να αναδείξουμε εμείς...\nΆλλωστε, νομίζω ότι ο καπιταλισμός έπρεπε να υπάρξει για να μπορούμε να "ονειρευτούμε" τον Σοσιαλισμό !!!\nΌλος αυτός ο πλούτος που συσσώρευσε και τα αναμφισβήτητα τεχνολογικά άλματα (σίγουρα εις βάρος των πολλών) μας είναι χρήσιμα...\nΗ πρόταση εξουσίας του ΚΚΕ έχει γερές βάσεις και δεν έχει να φοβηθεί τίποτα από κανέναν. Αρκεί όλοι μας να προσπαθήσουμε να τη γνωστοποιήσουμε, όσο γίνεται πιο απλά και κατανοητά, στους φίλους και τους γνωστούς μας. Ο καθένας μας όσο και όπου μπορεί.\nΚαι τελειώνοντας θα ήθελα να τονίσω και αυτό:\nΣτη πορεία θα υπάρξουν (υπάρχουν) και άλλες απόψεις οι οποίες όμως θα έχουν ως στόχο, και αυτές, τον Σοσιαλισμό. Ας πάμε μαζί και στο δρόμο διορθώνουμε ή διορθώνουν...\nΔεν θα διαφωνήσω με τα παραπάνω. Υπάρχει μια διαφορά. Άλλο να μεταφέρω απόψεις ανθρώπων που αγωνίζονται από ριζοσπαστικές θέσεις, χωρίς απαραίτητα να συμφωνούν για τον Σοσιαλισμό, κι άλλο να μεταφέρω τον αντικομμουνισμό ατόμων με μετάλλια υποταγής στα αφεντικά τους. Επομένως δεν μιλάμε για μια άποψη κάποιου που ενδιαφέρεται να απεγκλωβιστεί από το σύστημα αλλά για κάποιον που αμείβεται για να εγκλωβίζει κόσμο! Αυτή είναι η ένστασή μου και ουδόλως έχει να κάνει με τις προθέσεις του blog που παρακολουθώ με μεγάλο ενδιαφέρον!\n24 Μαΐου 2010 - 8:58 π.μ.


Το παιδί που κρύβουμε μέσα μας * Stefanie Stahl - The Book Fairy\nΤο παιδί που κρύβουμε μέσα μας της Stefanie Stahl και τις εκδόσεις Διόπτρα είναι ένα βιβλίο θαύμα για όποιον ψάχνει να βρει τον εαυτό του. Ήταν ένα βιβλίο που ήθελα πάρα πολύ να διαβάσω και σίγουρα θα είναι ένα βιβλίο που θα ξαναδιαβάσω σύντομα. Όποιος με παρακολουθεί τόσο εδώ στο blog όσο και στο Instagram, θα έχει καταλάβει πόσο αγαπώ τα βιβλία αυτοβελτίωσης και ανάπτυξης. Αυτό λοιπόν το βιβλίο ” Το παιδί που κρύβουμε μέσα μας ” είναι πλέον ένα από τα αγαπημένα μου.\nΗ περιγραφή του στο οπισθόφυλλο\nΟι πεποιθήσεις μας είναι το πρίσμα μέσα από το οποίο βλέπουμε την πραγματικότητα. Αρκεί μία μόνο στιγμή για να βρεθούμε εγκλωβισμένοι σε παλιά συναισθήματα και αρνητικές πεποιθήσεις και αυτό επηρεάζει δραστικά τις σκέψεις, τα συναισθήματα και τις πράξεις μας. Οι άνθρωποι που αποφεύγουν την αυτεπίγνωση συνήθως φοβούνται να έρθουν σε επαφή με το σκοτεινό παιδί μέσα τους. Αν όμως αποδεχτούμε την ύπαρξή του, και μαζί μ’ αυτό τους φόβους, τα αισθήματα κατωτερότητας και ντροπής, τη θλίψη και την απόγνωσή μας, τότε θα συμφιλιωθούμε μαζί του.\nΗ ψυχολόγος Stefanie Stahl έχει αναπτύξει μία νέα, αποτελεσματική προσέγγιση για να «δουλέψουμε» με το παιδί που κρύβουμε μέσα μας. Οι ασκήσεις του βιβλίου θα μας βοηθήσουν να απαλλαγούμε από παλιά ψυχικά μοτίβα, που οδηγούν σε αδιέξοδο τη ζωή μας και να αλλάξουμε τις πεποιθήσεις και τη συμπεριφορά μας, ώστε να βελτιώσουμε τις σχέσεις μας και να ζήσουμε ευτυχισμένοι. Ένα βιβλίο το οποίο δεν θα διαβάσεις μόνο μία φορά και θα σε συντροφεύει σε ολόκληρη τη ζωή σου.\nΣυμφωνώ απόλυτα σε όλα όσα λέει στην περιγραφή του το βιβλίο. Δεν υπήρξε σημείο στο βιβλίο που να μην βρω ένα κομμάτι του εαυτού μου μέσα. Διάβαζα και έκανα τις ασκήσεις και σκεφτόμουν και πάλι από την αρχή. Πήγα από την μέση πάλι στα πρώτα κεφάλαια και πάλι στην μέση και στο τέλος και πάλι στην αρχή. Γιατί; γιατί ήθελα να κατανοήσω περισσότερο αυτά που διάβαζα. Κατάλαβα, σε ένα μικρό βαθμό, γιατί αντιδράω όπως αντιδράω σε κάποιες καταστάσεις. Κατανόησα και βρήκα μέσα μου γιατί νιώθω όπως νιώθω και σε ποιες φάσεις της ζωής μου. Γιατί νιώθω όπως νιώθω και τι περιμένω από τους συνανθρώπους μου, τόσο στον οικογενειακό \_ φιλικό μου κύκλο όσο και γενικότερα με τους ανθρώπους. Πολλά γιατί απαντήθηκαν αλλά το δύσκολο κομμάτι είναι της αποδοχής και της εξέλιξης.\nΌταν αποστασιοποιείσαι λιγάκι από το πρόβλημα, μπορείς να αναστοχαστείς καλύτερα τα συναισθήματα και τα προβλήματα σου.\nΜέσα στο βιβλίο υπάρχουν αρκετές ασκήσεις για να κατανοήσεις τα προβλήματα σου και να προσπαθήσεις να βρεις πως και γιατί γεννήθηκαν ώστε να τα αποδεχτείς και να συμβιβαστείς με το παρελθόν σου. Με το σκοτεινό παιδί. Όταν φτάσεις σε ένα ικανοποιητικό βαθμό ειλικρίνειας με τον ίδιο σου τον εαυτό, φτάνεις στο σημείο που συνδέεις την σημερινή σου συμπεριφορά με με το σκοτεινό παιδί και τι σημαίνει αυτή η συμπεριφορά. Δηλαδή γιατί συμπεριφέρεσαι έτσι όπως συμπεριφέρεσαι. Εδώ να σημειώσω ότι αυτή η διαδικασία της ειλικρίνειας με τον εαυτό σου δεν είναι εύκολη. Εγώ χρειάστηκε να κλείσω το βιβλίο κάποιες φορές και να το αφήσω στην άκρη γιατί δεν μπορούσα να αποδεχτώ αυτά που είχα συνειδητοποιήσει. Όταν το δεχόμουν και ένιωθα οκ συνέχιζα.\nΚάπου εδώ, δηλαδή λιγάκι παρακάτω στο βιβλίο έρχεται το φωτεινό παιδί να σου δείξει πως η ζωή δεν είναι μαύρη και πως είναι στο χέρι σου να γίνει πιο φωτεινή. Είναι απλά τα πράγματα. Είσαι υπεύθυνος για την ευτυχία σου. Μόνος σου μπορείς να φτιάξεις την διάθεση σου. Και εδώ σε αυτό το σημείο του βιβλίου η συγγραφέας μας έχει ασκήσεις για να νιώθουμε χαρούμενοι. Όπως το σώμα μας έτσι και το μυαλό είναι ένας μυς, που σημαίνει ότι πρέπει να τον γυμνάζουμε συχνά γιατί αλλιώς γίνεται μαλθακός.\nΠιάσε τον εαυτό σου στα πράσα όταν σκέφτεσαι αρνητικά και κάτι δεν σου αρέσει πριν γκρινιάξεις για παράδειγμα. Τι είναι αυτό που σε αναγκάζει να μείνεις εκεί που δεν σου αρέσει και δεν μπορείς να αλλάξεις; Ή μήπως είναι ότι σε βολεύει να γκρινιάζεις από το να κουνηθείς; Ακόμα και για να κουνήσεις το πόδι σου από το ένα σημείο στο άλλο χρειάζεται κόπο στην αρχή αλλά αξίζει τον κόπο.\nΗ αληθινή εγγύτητα γεννιέται μόνο από την αυθεντικότητα, την ειλικρίνεια και την ενσυναίσθηση.\nΑυτό που μου άρεσε ακόμα πιο πολύ σε αυτό το βιβλίο, είναι ότι σου λέει ξεκάθαρα πως για να βελτιώσεις τον εαυτό σου πρέπει να σκεφτείς και τον συνάνθρωπό σου. Αν είσαι καλοπροαίρετος εσύ θα μάθει να είναι και ο διπλανός σου. Εάν συμπεριφέρεσαι με ενσυναίσθηση στον συνάνθρωπό σου, θα μάθει και αυτός να κάνει το ίδιο. Παίνεψε τον πλησίον σου όπως παινεύεις τον εαυτό σου, μίλα όμορφα και πάνω από όλα χαμογέλα. Κάποιες καταστάσεις είναι αδύνατον να τις αποφύγουμε αλλά δεν θα αλλάξει κάτι αν είμαστε έξαλλοι. Πάρε μια βαθιά ανάσα και πες στον εαυτό σου “Ναι. Έτσι έχουν τα πράγματα και θα περάσει. Φάση είναι και θα περάσει” και παίρνεις βαθιές αργές ανάσες. Δεν πιάνει πάντα αλλά και μια στις 10 να πιάσει κερδισμένοι βγαίνουμε.\nΜε λίγα λόγια, είναι στο χέρι μας να απολαύσουμε την ζωή μας. Το παρελθόν είναι παρελθόν. Το μέλλον είναι άγνωστο. Και το παρόν; είναι μια στιγμούλα και αν δεν προσέξουμε, σε μερικά δεύτερα του δευτερολέπτου γίνεται εύκολα παρελθόν και δεν γυρνάει πίσω. Αυτό προσπαθώ να το θυμάμαι όποτε χάνω τον έλεγχο. Κάποιες φορές τα καταφέρνω και άλλες όχι. Αλλά είπαμε “Ναι. Έτσι έχουν τα πράγματα και θα περάσει. Φάση είναι και θα περάσει” και μην ξεχνάς να αναπνέεις αργά και βαθιά.\nΕγώ σε αυτό το βιβλίο ” Το παιδί που κρύβουμε μέσα μας ” της Stefanie Stahl βάζω 5 αστέρια γιατί με βοήθησε να κατανοήσω πολλά. Σίγουρα είναι από τα βιβλία που θα ξαναδιαβάσω αρκετές φορές και θα έχω σαν οδηγώ για την ενσυναίσθηση τόσο για τον εαυτό μου όσο και για τους ανθρώπους γύρω μου. Διάβασε επίσης το βιβλίο «Οι ηλίθιοι είναι ανίκητοι» του Άγγελου Ροδαφηνού . Ένα ξεκαρδιστικό αλλά με βαθύτερο νόημα για την αυτοβελτίωση μας βιβλίο που αξίζει να διαβάσετε.\nΜέχρι την επόμενη φορά να διαβάζεις και να χαμογελάς.\n← Η εκδίκηση της Ωραίας Κοιμωμένης\nΔώδεκα γραμματόσημα στον τοίχο →\nΒιβλία για ενήλικες Βιβλιοπροτάσεις Διάφορα


Μίλησε για ΟΛΑ ο Καλτσάς / Η Ανόρθωση ο Τιμούρ και το Κυπριακό πρωτάθλημα | News\nSports Team Ανόρθωση Μίλησε για ΟΛΑ ο Καλτσάς / Η Ανόρθωση ο Τιμούρ και το Κυπριακό πρωτάθλημα\nΜίλησε για ΟΛΑ ο Καλτσάς / Η Ανόρθωση ο Τιμούρ και το Κυπριακό πρωτάθλημα\n19.01.2020 16:11 Ανόρθωση SigmaliveSportime\n" Είμαι στην Κύπρο, περνάω καλά εδώ και θέλω να πετύχουμε τους στόχους μας και να μείνω κι άλλα χρόνια. Δεν σκέφτομαι κάτι άλλο. Ήρθα εδώ για να κάνουμε πρωταθλητισμό, να κατακτήσουμε τίτλους. Δεν υπάρχει κάτι καλύτερο. Ευελπιστώ η σεζόν να ολοκληρωθεί με τουλάχιστον μία κούπα" Αυτή ήταν μια από τις πολλές σημαντικές δηλώσεις που έκανε ο ποδοσφαιριστής της Ανόρθωσης, Νίκος Καλτσάς σε ελλαδική ιστοσελίδα.\nΣυγκεκριμένα μίλησε στην ιστοσελίδα sportime.gr, για την παρουσία του στην Κύπρο, την Ανόρθωση αλλά και για τον προπονητή του, Τιμούρ Κετσπάγια.\nΑναλυτικά οι δηλώσεις του Νίκου Καλτσά:\nΓια την πορεία και την θέση που βρίσκεται η Ανόρθωση:\n«Δεν θεωρείται έκπληξη αυτό που έχουμε καταφέρει έως τώρα, ήταν ο στόχος της ομάδας. Ξεκινήσαμε με πολλές αλλαγές παικτών, ενώ υπήρχαν και κάποιοι που βρίσκονταν στο ρόστερ και πέρυσι, αλλά δεν έπαιζαν. Ουσιαστικά είμαστε μία νέα ομάδα και γι’ αυτό ίσως προκαλεί εντύπωση σε κάποιους που είμαστε πρώτοι. Έχουμε, όμως, έναν προπονητή που γνωρίζει πολύ καλά το πρωτάθλημα και έχουμε δημιουργήσει ένα πολύ καλό σύνολο. Έχουμε την καλύτερη άμυνα και την καλύτερη επίθεση και αυτό τα λέει όλα».\nΓια την νίκη κόντρα στον ΑΠΟΕΛ:\n«Ήταν ένα δύσκολο παιχνίδι. Ο ΑΠΟΕΛ είναι μία μεγάλη ομάδα, η πρωταθλήτρια τα τελευταία χρόνια. Εμείς έπρεπε να παραμείνουμε εκεί. Αυτός ήταν ο πρώτος στόχος και ο δεύτερος να αυξήσουμε τη διαφορά από έναν εκ των βασικών διεκδικητών του τίτλου. Το καταφέραμε. Ήμασταν καλύτεροι σε όλη τη διάρκεια του παιχνιδιού, δεν απειληθήκαμε σχεδόν καθόλου, πετύχαμε το γκολ και δίκαια κερδίσαμε».\nΓια το επίπεδο του Κυπριακού πρωταθλήματος:\n«Οι πρώτες 5-6 ομάδες έχουν πολύ καλούς παίκτες. Το επίπεδο είναι πολύ ανεβασμένο. Βλέπουμε τα τελευταία χρόνια οι κυπριακές ομάδες να πηγαίνουν καλά και στις ευρωπαϊκές διοργανώσεις. Απόλλων, ΑΠΟΕΛ, ΑΕΚ Λάρνακας έχουν ανέβει επίπεδο. Υπάρχουν προβλήματα φυσικά, αλλά σταδιακά τα λύνουν και φαίνεται πως αυτή η πρόοδος θα συνεχιστεί. Φανταστείτε πως η Πάφος, μία ομάδα που είναι χαμηλά, φέρνει παίκτες από την Premier League»\nΓια τα οικονομικά δεδομένα;\n«Εδώ δεν υπάρχουν συμβόλαια όπως αυτά που έχουν ΠΑΟΚ και Ολυμπιακός. Στην Ελλάδα είναι και περισσότερος ο κόσμος, πιο πολλά έσοδα. Αν βγάλουμε, όμως, αυτές τις δύο ομάδες, τα οικονομικά δεδομένα δεν διαφέρουν πολύ. Απλώς βλέπεις παίκτες με καλά βιογραφικά εδώ»\nΓια το ρόστερ της Ανόρθωσης:\n«Υπάρχουν, βέβαια, και παιδιά που δεν τα γνωρίζεται στην Ελλάδα, αλλά προέρχονται από μεγάλα πρωταθλήματα και έχουν ποιότητα. Φυσικά και οι προαναφερθέντες έχουν εμπειρία, ποιότητα και παραστάσεις. Είναι μαθημένοι στο «πρέπει» αυτά τα παιδιά, ξέρουν πώς είναι ο πρωταθλητισμός και αυτό κάνει πιο εύκολο μερικές φορές το να νικάμε ανεξάρτητα από την απόδοση που πιάνουμε».\n«Εδώ έχει αφήσει το στίγμα του και σαν παίκτες και σαν προπονητής. Ήταν ο πρώτος προπονητής που έβγαλε κυπριακή ομάδα στους ομίλους του Champions League, την Ανόρθωση. Ξέρει την Κύπρο, το πρωτάθλημα και θεωρώ πως είναι από τους καλύτερους εδώ. Στα μέρη μας επικρατεί η άποψη πως ο Κετσπάγια είναι ένας προπονητής αμυντικός, αλλά «δεν είναι έτσι τα πράγματα. Ανάλογα το υλικό που έχει προσαρμόζει την ομάδα του. Εμείς παίζουμε αμυντικά; Εχουμε βάλει 36 γκολ, μιλάμε για την καλύτερη επίθεση του πρωταθλήματος. Θεωρώ πως είναι θέμα νοοτροπία. Ως Ελληνες βγάζουμε εύκολα συμπεράσματα και το κάναμε και με τον Κετσπάγια. Είναι καλός προπονητής, αλλά θεωρώ πως του ταιριάζει περισσότερο το κυπριακό πρωτάθλημα»\nΟ Αστέρας Τρίπολης και μεταγραφή στην Ανόρθωση:\n«Εγώ με τον Αστέρα είχα κάνει κάποιες κουβέντες από αρκετά νωρίς. Ειχα ξεκαθαρίσει πως αν μείνω στην Ελλάδα, θα μείνω στον Αστέρα. Τα είχαμε βρει σε όλα και έμεναν μόνο οι υπογραφές. Ασχετα που ο κόσμος το έμαθε αρκετά πιο μετά. Συμφωνία υπήρχε από νωρίς.\nΤο καλοκαίρι κάποια πράγματα που είχαν γίνει, δεν μου άρεσαν. Τα συζήτησα με τη διοίκηση του Αστέρα, με κατάλαβαν και έφυγα φιλικά. Δεν έχω κανένα παράπονο. Επαιξε ρόλο φυσικά και η Ανόρθωση. Μιλάμε για μία ομάδα που θα πήγαινε για πρωτάθλημα. Ήταν ένα κίνητρο αυτό και επέλεξα να αποδεχτώ την πρότασή της. Κάποιοι λένε ότι δικαιώνομαι επειδή είμαστε πρώτοι στη βαθμολογία. Δεν το κοιτάω έτσι εγώ. Απλώς θεώρησα πως ήταν ένα παραπάνω βήμα. Η Ανόρθωση είναι μία ιστορική ομάδα, το γνωρίζουν και στην Ελλάδα αυτό, όχι μόνο στην Κύπρο».\nΟι τίτλοι και η επιθυμία να ρίξει άγκυρα:\n«Δεν κοιτάω πίσω. Αγωνίστηκα σε μία μεγάλη ομάδα, όπως ο Παναθηναϊκός, πήγα στη συνέχεια στον Αστέρα Τρίπολης και παίξαμε στην Ευρώπη. Τώρα είμαι στην Κύπρο, περνάω καλά εδώ και θέλω να πετύχουμε τους στόχους μας και να μείνω κι άλλα χρόνια. Δεν σκέφτομαι κάτι άλλο. Ηρθα εδώ για να κάνουμε πρωταθλητισμό, να κατακτήσουμε τίτλους. Δεν υπάρχει κάτι καλύτερο. Ευελπιστώ η σεζόν να ολοκληρωθεί με τουλάχιστον μία κούπα»\nΣαν σήμερα: Πιο κοντά στο αήττητο πρωτάθλημα η Ανόρθωση\t 11:48\nΗ Ανόρθωση για το μέλλον των εγχώριων διοργανώσεων\t 16:54


ΕΡΩΤΙΚΗ ΑΣΤΡΟΛΟΓΙΚΗ ΤΑΡΩ 27-2-2017\nΑρχική σελίδα Ωροσκόπιο Ερωτικές Ημερήσιες Ταρώ Ερωτική Αστρολογική Ταρώ 27-2-2017\nΕρωτική Αστρολογική Ταρώ 27-2-2017\n<p>Κριός – Ο Μάγος (Ανάποδα)\nΘέλεις να φλερτάρεις, αλλά είναι μειωμένη η αυτοπεποίθησή σου, πράγμα παράξενο για έναν Κριό. Ίσως το άτομο που σε ενδιαφέρει να είναι έξω από το συνηθισμένα σου πλαίσια και να πρέπει να βρεις νέους τρόπους προσέγγισης. Δοκίμασε να μάθεις τα ενδιαφέροντά του, κάνε κάτι για να έρθετε πιο κοντά.\nΤαύρος – Η Αυτοκράτειρα\nΠολύ καλή κάρτα που σου δίνει σιγουριά ότι είσαι στην κατάλληλη σχέση αν έχεις δέσμευση ενώ σου ανοίγει τους δρόμους για ένα πολύ επιτυχημένο νέο πλαίσιο αν φλερτάρεις. Η Αυτοκράτειρα προσφέρει τύχη, γονιμότητα, υλική εύνοια σε μια σχέση και σηματοδοτεί ότι έχει έρθει ο καιρός να απολαύσεις όλα όσα αξίζεις.\nΔίδυμοι – Η Σελήνη (Ανάποδα)\nΔεύτερη ημέρα που η Σελήνη σε επισκέπτεται και μάλιστα σε αντίστροφη θέση, όπως και εχθές. Μοιάζει να υπάρχει μια υπόγεια και ύπουλη ταραχή στην ψυχή σου. Δεν ξέρεις αν πατάς σε στέρεο έδαφος μιας και η διαίσθησή σου φαίνεται να έχει σιγήσει. Δοκίμασε την ειλικρίνεια, είναι το μόνο αντίδοτο.\nΚαρκίνος – Η Δικαιοσύνη\nΠολύ καλή και σταθερή κάρτα, η οποία σηματοδοτεί το τέλος μιας συνεχιζόμενης περιόδου ανασφάλειας. Είσαι σε πολύ καλή ψυχολογική κατάσταση, παίρνεις διαβεβαιώσεις αγάπης και φαίνεται ότι κάτι έχει πάει πολύ καλά μέσα στην σχέση σου ή το φλερτ σου. Αποδέξου αυτήν την όμορφη κατάσταση και νιώσε την ασφάλεια που χρειάζεσαι.\nΛέων – Η Κρίση (Ανάποδα)\nΗ ψυχή σου βράζει. Ίσως νιώθεις ότι μέσα στην σχέση σου αδικείσαι. Θέλεις να ξεκαθαρίσεις πράγματα, αλλά υπάρχουν αντικειμενικοί λόγοι που δεν μπορείς να το κάνεις. Προσπαθείς να κρατήσεις τους τύπους και να δείξεις υπευθυνότητα, πράγμα καλό, αλλά να μην το κάνεις αυτό εις βάρος της αξιοπρέπειάς σου.\nΕξαιρετική επιρροή. Είτε είσαι σε σχέση είτε έχεις κάποιον άνθρωπο που σε ενδιαφέρει οι εξελίξεις θα είναι πολύ θετικές. Η ένωση που έχεις ή σκέφτεσαι να κάνεις έχει τρομερή εύνοια και θα σου χαρίσει πληρότητα, συναισθηματικό πλούτο και αίσθηση ότι είσαι σαν το ψάρι μέσα στο νερό, καλά τοποθετημένος/η στον έρωτα.\nΖυγός – Ο Ερημίτης\nΜα, είναι η Τρίτη ημέρα που έρχεται ο Ερημίτης στο ρίξιμο των καρτών σου. Είναι φανερό ότι κάτι σε απασχολεί πολύ έντονα. Νιώθεις αποξένωση μέσα στην σχέση σου ή αισθάνεσαι ότι έχει περάσει πολύς καιρός που είσαι μόνος/η. Ναι, αλλά κάτι πρέπει να κάνεις. Η αδράνεια δεν θα σου φέρει ερωτική επιτυχία.\nΣκορπιός – Ο Κόσμος\nΔεύτερη ημέρα που ο Κόσμος εμφανίζεται στις κάρτες σου, πολύ καλό σημάδι. Η σχέση σου θα σου δώσει αίσθηση πληρότητας και επιτυχίας. Εσύ και το ταίρι σου ή ο άνθρωπος που σε ενδιαφέρει είστε μια ακατανίκητη ενότητα, με πολύ μεγάλη εύνοια από τα ταμεία του σύμπαντος.\nΤοξότης – Το Άρμα\nΤο Άρμα εμφανίζεται όπως και εχθές στο ρίξιμό σου, αλλά σήμερα σε ορθή φορά, εξαιρετικό αυτό. Η ψυχή σου βρίσκει γαλήνη, παίρνεις σημαντικές πρωτοβουλίες για να ελέγξεις την σχέση σου και να την κάνεις τρυφερή αλλά και παραγωγική. Είσαι σε μια πολύ καλή ημέρα συναισθηματικά, κοίτα να το απολαύσεις.\nΑιγόκερως – Ο Θάνατος\nΕχθές ο Τρελός έδειχνε ότι έχεις διάθεση για φλερτ, σήμερα ο Θάνατος μας λέει ότι μάλλον δεν πήγε αυτό το φλερτάκι και τόσο καλά. Δεν πειράζει, πήγαινε παρακάτω. Αν είσαι σε σχέση αυτή μπορεί και να περάσει ταραχή, τέτοια που θα πρέπει να πάρεις σύντομα αποφάσεις αν θα την συνεχίσεις ή όχι.\nΥδροχόος – Η Εγκράτεια\nΚαλή κάρτα που θέλει να σου δώσει ώριμη αντιμετώπιση των σχέσεών σου. Είσαι σε μια φάση που ξέρεις τι να κάνεις για να κρατήσεις τις σχέσεις σου σε καλό επίπεδο. Δεν σε παρασύρουν οι πειρασμοί, δεν θέλεις να κάνεις εφήμερα πράγματα.\nΙχθείς – Η Αρχιέρεια\nΗ έντονη διαίσθηση και η καλή σχέση με τον εαυτό σου είναι το σημαντικό σου χαρτί σήμερα στον έρωτα. Η ψυχή σου αναπτύσσει έντονες δυνάμεις που μπορεί να κάνουν όσους αγαπάς να παραξενευτούν, μοιάζει σαν να ξέρεις από πριν τι θα πουν και τι θα κάνουν.\nΕρωτική Αστρολογική Ταρώ 1-3-2017\nΚριός – Η Δικαιοσύνη Πολύ ωραία κάρτα που σου φέρνει θετικές εξελίξεις στον έρωτα. Αν για κάποιον λόγο βρέθηκες σε αμήχανη στιγμή με το...\nΕρωτική Αστρολογική Ταρώ 19-2-2017\nΟ έρωτας είναι ένα πεδίο πολλά υποσχόμενο σήμερα. Μπορούμε να αγγίξουμε τα όνειρά μας, τα περισσότερα ζώδια έχουν αυτοπεποίθηση μα και...\nΕρωτική Αστρολογική Ταρώ 29-1-2017\nΟ έρωτας όλα τα μπορεί και όλα τα υπομένει, αλλά πού μένει; Πώς θα τον βρούμε, πώς θα ενώσουμε την ζωή μας με ένα άτομο που μας ενδιαφέρει...


Τετάρτη, 15 Οκτωβρίου 2014 11:54\tTennisnews Team\nΑκόμα ένα καλό τουρνουά έλαβε τέλος για τον Γιώργο Παπαγεωργίου, που συμμετείχε στο προκριματικό ταμπλό του Trofeo Villa De Madrid. Ο 18χρονος Έλληνας τενίστας κέρδισε δύο αγώνες και διεκδίκησε την πρόκρισή του στο κυρίως ταμπλό, αλλά ηττήθηκε από τον Γάλλο Matthieu Roy, Νο3 στο ταμπλό.\nΟ Παπαγεωργίου έκανε ένα καλό παιχνίδι και στον 3ο προκριματικό γύρο του Futures των 10.000 δολαρίων που φιλοξενείται αυτή την εβδομάδα στη Μαδρίτη. Ηττήθηκε από τον Γάλλο Roy, Νο3 στο ταμπλό και Νο998 στον κόσμο, με 6-3, 6-3. Ο 18χρονος αθλητής μας δεν έχει κερδίσει ακόμα βαθμό ATP και δεν έχει θέση στην παγκόσμια κατάταξη, ωστόσο συχνά εντυπωσιάζει με τις εμφανίσεις του στα προκριματικά ταμπλό.\nΚαι αυτή την εβδομάδα στη Μαδρίτη τα πήγε αρκετά καλά. Πριν παίξει με τον Roy, κέρδισε τα δύο πρώτα παιχνίδια του στο τουρνουά και μάλιστα χωρίς να χάσει σετ. Στον 1ο γύρο απέκλεισε τον Κινέζο Zhizhen Zhang, Νο11 του ταμπλό, με 6-3, 6-3, ενώ στον 2ο γύρο επιβλήθηκε του Ισπανού Roberto Herrero Araguas με 6-4, 6-2.\nΟ Παπαγεωργίου θα παραμείνει στη Μαδρίτη και είναι πιθανό να αγωνιστεί στα προκριματικά και του δυνατότερου hardcourt τουρνουά Futures των 15.000 δολαρίων που θα φιλοξενηθεί στην ισπανική πρωτεύουσα. Προς το παρόν είναι στο ταμπλό των Alternates, αλλά αρκετά ψηλά.\nΣτη Μαδρίτη θα βρίσκεται και ο Θοδωρής Αγγελίνος, που θα αγωνιστεί απευθείας στο κυρίως ταμπλό της διοργάνωσης.


Αυτοί θα δουν τη παράσταση Δείπνο με φίλους στο Θέατρο Εγνατία. Οι νικητές των προσκλήσεων.\nΕίστε εδώ: Home / Όλα είναι δωρεάν / Αυτοί θα δουν τη παράσταση Δείπνο με φίλους στο Θέατρο Εγνατία. Οι νικητές των προσκλήσεων.\n18 Απριλίου 2014 164 Views\nΑυτοί θα δουν τη παράσταση Δείπνο με φίλους στο Θέατρο Εγνατία.\nΟνόματα νικητών που κέρδισαν μέσω διαγωνισμού της Κουλτουρόσουπας ΔΙΠΛΕΣ ΠΡΟΣΚΛΗΣΕΙΣ και θα δουν ένα εξαιρετικό, σύγχρονο έργο, αστείο και συγχρόνως «σκοτεινό», το «Δείπνο με φίλους» του Ντόναλντ Μάργκιουλις, με τους Γρηγόρη Βαλτινό, Ρένια Λουιζίδου, Μπέσυ Μάλφα και Κλέωνα Γρηγοριάδη, πρεμιέρα ΚΥΡΙΑΚΗ ΤΟΥ ΠΑΣΧΑ 20 Απριλίου στις 21.30, η την Τρίτη 22 Απριλίου στις 21.30 στο Θέατρο Εγνατία.\nΚυριακή 20 Απριλίου 2014 στις 21.30\nΤρίτη 22 Απριλίου 2014 στις 21.30


** GRACIA GARDEN APARTMENT, ΒΑΡΚΕΛΏΝΗ **\nGracia Garden Apartment Βαρκελώνη\nFrancisco Giner, Βαρκελώνη, Ισπανία\nΤο ξενοδοχείο Gracia Garden Apartment παρέχει καλή διαμονή στη Βαρκελώνη.\nΤο ξενοδοχείο βρίσκεται σε εμπορική περιοχή της Βαρκελώνης, κοντά σε Πλατεία Καταλούνια, Πάρκο Guell και Νοσοκομείο Sant Pau. Βρίσκεται 7 χλμ από την πόλη L'Hospitalet de Llobregat και μόνο 1 χλμ από το κέντρο της Βαρκελώνης.\nΑυτό το ξενοδοχείο αποτελείται από 1 δωμάτια με καναπέ, τηλεόραση επίπεδης οθόνης και κουζίνα. Άλλες ανέσεις περιλαμβάνουν φούρνο, πλυντήριο πιάτων και σκεύη κουζίνας για self catering.\nΤο μοντέρνο εστιατόριο σερβίρει φρέσκα πιάτα.\nΟ πλησιέστερος σταθμός του μετρό είναι ο Diagonal, που βρίσκεται μόλις 500 μέτρα μακριά. Απέχει 5 λεπτά με αυτοκίνητο από το αεροδρόμιιο El Prat De Llobregat.


Elevate Greece: 618 εγγεγραμμένες startups και 5.900 εργαζόμενοι – ICTplus\nΠέμπτη 07-07-2022 | 08:05\n618 ενεργές startups οι οποίες απασχολούν 5.900 εργαζόμενους είναι ο ετήσιος απολογισμός του Elevate Greece όπως αποτυπώθηκε στην εκδήλωση για το οικοσύστημα καινοτομίας που πραγματοποιήθηκε στο ΕΚΕΦΕ Δημόκριτος, παρουσία του υπουργού Ανάπτυξης και Επενδύσεων Άδωνι Γεωργιάδη και του αρμόδιου υφυπουργού Χρίστου Δήμα.\nΣτην ομιλία του, ο υπουργός κ. Γεωργιάδης ανέφερε ότι: ” Το Elevate Greece γεννήθηκε από την ανάγκη να ορίσουμε την περίμετρο των νεοφυών και καινοτόμων επιχειρήσεων ώστε η Πολιτεία να μπορεί να τις στηρίξει. Αυτό και κάναμε ως αρμόδιο υπουργείο Ανάπτυξης και Επενδύσεων, με τον αρμόδιο υφυπουργό, Χρίστο Δήμα να έχει την επιστασία όλου του εγχειρήματος, τη δική μου υποστήριξη και πάντοτε υπό την ενθάρρυνση και στήριξη του πρωθυπουργού, κ. Κυριάκου Μητσοτάκη. Το Elevate Greece έχει κάνει εξαιρετικά καλή δουλειά. Όπως γενικότερα έχει γίνει αυτά τα τρία χρόνια εξαιρετική δουλειά στον τομέα της έρευνας και της καινοτομίας, στον οποίο η Ελλάδα έχει τη μεγαλύτερη αύξηση σε δαπάνες από όλες τις χώρες της Ευρωπαϊκής Ένωσης. Ξεκινήσαμε μεν από χαμηλή βάση, έχουμε όμως ανεβεί αρκετές θέσεις και αν συνεχίσουμε, όπως μπορούμε, με τον ίδιο ρυθμό θα είμαστε στις πρώτες θέσεις την επόμενη δεκαετία. Η Ελλάδα δεν είναι χώρα με πληθυσμό πολλών εκατομμυρίων ώστε να μπορεί να ανταγωνιστεί άλλα κράτη με τεράστιο εργατικό δυναμικό. Η Ελλάδα έχει σπουδαίους επιστήμονες, ικανούς ανθρώπους και μπορεί να διαπρέψει με όρους καινοτομίας, ευφυίας και ποιότητας. Τι χρειαζόμαστε για να ευθυγραμμισθούμε με τις προηγμένες τεχνολογικά χώρες του πλανήτη; Μέθοδο και σύστημα. Αυτό προσπαθεί να κάνει το Elevate Greece και πιστεύω ότι προϊόντος του χρόνου θα προσφέρει ακόμη περισσότερα. Ως υπουργείο Ανάπτυξης και Επενδύσεων το πιστεύουμε, εξετάζουμε πως θα το στηρίξουμε και θα το αναβαθμίσουμε ακόμη περισσότερο και το θεωρούμε πρότυπο πολιτικής και για άλλα πεδία εφαρμοσμένης πολιτικής”.\nΟ υφυπουργός Ανάπτυξης και Επενδύσεων Χρίστος Δήμας δήλωσε τα εξής: “Το Elevate Greece αποτελεί τον σύμμαχο της Πολιτείας, που παρέχει σημαντικά κίνητρα και ευκαιρίες σε Έλληνες επιστήμονες και ταλαντούχους επιχειρηματίες του οικοσυστήματος καινοτομίας, προκειμένου να είναι ανταγωνιστικοί διεθνώς από την Ελλάδα. Μέχρι και πριν από 1,5 χρόνο, η Ελληνική πολιτεία δεν είχε ορισμό για το ποιες επιχειρήσεις λογίζονται ως νεοφυείς. Δεν γνώριζε πόσες νεοφυείς επιχειρήσεις υπάρχουν, που βρίσκονται, σε ποιον τομέα δραστηριοποιούνται, πόσους εργαζόμενους απασχολούν και τι κύκλο εργασιών πραγματοποιούν. Συνεπώς, όταν η Πολιτεία δεν έχει όλα αυτά τα δεδομένα, αδυνατεί στην πραγματικότητα να σχεδιάσει αλλά και να εφαρμόσει αποτελεσματική πολιτική. Σήμερα, για όλα τα παραπάνω ερωτήματα υπάρχουν απαντήσεις, χαρτογραφημένα στοιχεία, δεδομένα και στοχευμένες πολιτικές που ενισχύουν στην πράξη το οικοσύστημα”.\nΟ γενικός γραμματέας Έρευνας και Καινοτομίας Αθανάσιος Κυριαζής, επεσήμανε πώς: “Το ELEVATE GREECE είναι ο φορέας μέσω του οποίου αναπτύσσεται η καινοτομία στη χώρα μας. Είναι ένα “εργαλείο” όπου συγκεντρώνονται, αξιολογούνται και εν τέλει πιστοποιούνται οι νεοφυείς επιχειρήσεις στη χώρα μας. Μέσα σε ενάμισι περίπου χρόνο από τη λειτουργία του έχουν πιστοποιηθεί 614 νεοφυείς επιχειρήσεις οι οποίες μπορούν να απολαμβάνουν όλα εκείνα τα πλεονεκτήματα που παρέχει η κείμενη νομοθεσία. Μπορούμε να επεξεργαζόμαστε τα βασικά στοιχεία και χαρακτηριστικά των εταιρειών ώστε το κράτος, οι ασχολούμενοι με τις επιχειρήσεις και οι διάφοροι φορείς να λαμβάνουν αποφάσεις με πραγματικά δεδομένα, με πιστοποιημένα στοιχεία. Πιστεύω ότι η δουλειά που έγινε στη Γενική Γραμματεία Έρευνας και Καινοτομίας απέδωσε καρπούς και παραδίδεται ένα έργο οδηγός για το μέλλον των επιχειρήσεων, της ανάπτυξης και της οικονομίας”.\nΟ πρόεδρος Εθνικού Κέντρου Έρευνας Φυσικών Επιστημών (ΕΚΕΦΕ) “Δημόκριτος”, Γεώργιος Νούνεσης, κατά την τοποθέτησή του τόνισε πώς: “Είναι μεγάλη τιμή για τον Δημόκριτο να φιλοξενήσει την εκδήλωση για τον πρώτο ετήσιο απολογισμό του Elevate Greece. Αγκαλιάσαμε και υποστηρίζουμε το Elevate Greece από την πρώτη μέρα τη ίδρυσής του. Η παραγωγή αληθινών δεδομένων για το οικοσύστημα της νεοφυούς επιχειρηματικότητας στην Ελλάδα είναι καθοριστική για να μπορέσουν να σχεδιαστούν ορθές πρακτικές, αναπτυξιακές πολιτικές και στρατηγικές. Με τη νέα εταιρική του μορφή το Elevate Greece θα αποκτήσει εξαιρετικές προοπτικές για την ψηφιοποίηση όλου του οικοσυστήματος έρευνας και καινοτομίας της Χώρας. Ο Δημόκριτος θα συνεχίσει με ενθουσιασμό να στηρίζει τις δραστηριότητες του Elevate Greece και με μεγάλη χαρά θα υποδεχθεί την νέα εταιρία στις εγκαταστάσεις του Κέντρου για τα πρώτα της βήματα”.\nΟ επικεφαλής του γραφείου του υφυπουργού Ανάπτυξης και Επενδύσεων Χρίστου Δήμα, Μιχάλης Δρίτσας ανέφερε χαρακτηριστικά: “Το Elevate Greece αποτελεί μία εμβληματική πρωτοβουλία του υπουργείου Ανάπτυξης και Επενδύσεων που σηματοδοτεί μία προσπάθεια σύνθεσης και ανάπτυξης του εγχώριου οικοσυστήματος καινοτομίας με σημείο αφετηρίας τις νεοφυείς επιχειρήσεις, επεκτεινόμενο και προς τους υπόλοιπους φορείς που συνθέτουν την μεγάλη εικόνα (Ερευνητικούς Φορείς και ώριμες επιχειρήσεις υψηλής τεχνολογίας)”.\nΛέξεις-κλειδιά: Elevate GreeceΆδωνις ΓεωργιάδηςΑθανάσιος ΚυριαζήςΓεώργιος ΝούνεσηςΕΚΕΦΕ ΔημόκριτοςΥπουργείο Ανάπτυξης και ΕπενδύσεωνΧρίστος Δήμας


kapistri.blogspot.com: Ανάγκη για… 50 χορωδούς στην ΕΡΤ!\nΗ λίστα είναι προς περαιτέρω επεξεργασία, καθώς δεν είναι βέβαιο αν μπορεί να ανταποκριθεί στις ανάγκες λειτουργίας της εταιρείας, και ο τελικός στόχος είναι να προσληφθούν 150 – 200 εργαζόμενοι. Από τη σχετική καταγραφή ξεχωρίζει το αίτημα πρόσληψης 50 χορωδών για τα Μουσικά Σύνολα. Ακόμη, η Γενική Διεύθυνση Τεχνολογίας ζητάει 75 άτομα, η Γενική Διεύθυνση Ενημέρωσης 73 (38 δημοσιογράφους), η Γενική Διεύθυνση Προγράμματος 29 κ.λπ. Σημαντικά κενά εντοπίζονται σε καμεραμέν, συνεργεία, που έως και σήμερα εξακολουθεί να τα νοικιάζει η ΕΡΤ, και ηχολήπτες ραδιοφώνου. Την ίδια ώρα, είναι σε εξέλιξη δύο διαγωνισμοί για την προμήθεια, μέσω εταιρειών, «υπηρεσιών ηχοληψίας» και μεικτών και εξωτερικών παραγωγών για το ραδιόφωνο. Στην πραγματικότητα, για την έμμεση πρόσληψη προσωπικού μέσω εργολαβικών εταιρειών και για συγκεκριμένες ραδιοφωνικές παραγωγές, εκτός της διαγωνιστικής διαδικασίας.\nΟ υπουργός Νίκος Παππάς είχε δεσμευθεί στο Κοινοβούλιο ότι θα γίνει διαγωνισμός και θα εξαλειφθούν τα κατάλοιπα από τις επιπτώσεις του λουκέτου, με την πρόσληψη εργολαβικών σχημάτων. «Είμαστε στην κατεύθυνση να μπορέσουμε να εξορθολογίσουμε κι άλλο τη λειτουργία της εταιρείας. Δηλαδή, εκεί που υπήρχαν κενά στην παραγωγή έργου –τα οποία, δυστυχώς, η διοίκηση αναγκαζόταν και αναγκάζεται να καλύπτει με συμβάσεις με εξωτερικές εταιρείες– να προχωρήσουμε στις αναγκαίες προσλήψεις προσωπικού, ώστε και το κόστος να μειωθεί για την εταιρεία και οι εργαζόμενοι να πληρώνονται καλύτερα», είχε δηλώσει.


Αρωματικά Ανθόνερα Χώρου — Βοτανοθεραπεία\n1 (3.90€) 1\nΤο Καλάθι μου\t(3.90€) 1\nΠροβολή καλαθιού Το προϊόν “Τσιχλόφουσκα” έχει προστεθεί στο καλάθι σας.\nΑν θέλετε να μυρίζει όλο το σπίτι φρεσκάδα και όμορφα δεν θέλει κόπο, αλλά το κατάλληλο αρωματικό ανθόνερο! Ψεκάστε με το αρωματικό ανθόνερο όλες τις υφασμάτινες επιφάνειες. Καναπές, κουρτίνες, μαξιλαράκια και χαλιά, θα αναδύουν ένα ευχάριστο άρωμα στο σπιτικό σας. Μπορείτε να ψεκάσετε στον χώρο εργασίας η και στο αυτοκίνητο.\nΜε γυναικείο άρωμα amarige.\nΧαλαρώνει και αναζωογονεί.\nΜε δροσερή μυρωδιά.\nΓια όσους αγαπάνε τις πιο δροσερές μυρωδιές.\nΜοναδικό άρωμα τσιχλόφουσκας!


Ολοκληρώθηκε το πραξικόπημα της Λίγκας, 18ος ο ΑΟΚ\nΤην Τετάρτη (12/8) η Super League «θυμήθηκε» να προβεί -έχοντας σαφή σκοπιμότητα- στην επικύρωση του βαθμολογικού πίνακα της περσινής αγωνιστικής περιόδου (2014-2015), όσον αφορά τις θέσεις για τις οποίες υπήρχε επί πολύ καιρό εκκρεμότητα, δηλαδή από την 6ης ως και τη 18η.\nΟ Συνεταιρισμός, εφαρμόζοντας την από 7/8/2015 απόφαση της Επιτροπής Εφέσεων της ΕΠΟ για αποβολή του ΑΟ Κασσιώπη/Κέρκυρα από το Πρωτάθλημα, «ξήλωσε» την ομάδα από τη 10η θέση στην οποία είχε καταταγεί και την τοποθέτησε στην τελευταία (18η). Αυτό σημαίνει ότι ο Λεβαδειακός ανεβαίνει κατά μία θέση (από 15ος πηγαίνει 14ος) και με τα τωρινά δεδομένα, παραμένει στην Κατηγορία.\nΣτην περίπτωση των «Φαιάκων», η Λίγκα έβαλε έναν αστερίσκο. Που επεξηγεί ότι εάν η ομάδα δικαιωθεί στο Διαιτητικό Δικαστήριο στο οποίο προσέφυγε, τότε θα καταλάβει ξανά τη 10η θέση που είχε και θα μετάσχει κανονικά στο καινούργιο Πρωτάθλημα.\nΟλοκληρώθηκε, λοιπόν, το πονηρό σχέδιο της Διοίκησης της Super League, του... εκλεκτού προεδρεύοντος Γιώργου Μποροβήλου, που ήθελε να διατηρήσει στα... σπλάχνα της την... τρανή ομάδα της Λιβαδειάς, του... αξιότιμου κυρίου Γιάννη Κομπότη, ο οποίος φέρει «βαρύτατες» κατηγορίες στην υπόθεση της εγκληματικής οργάνωσης του ποδοσφαίρου και του έχουν επιβληθεί περιοριστικοί όροι από τον ειδικό ανακριτή διαφθοράς. Η Λίγκα, παρόλο που το Πρωτάθλημα είχε τελειώσει στα τέλη του περασμένου Απρίλη, εν τούτους επί τρεισήμισι ολόκληρους μήνες δεν επικύρωνε τη βαθμολογία για τις θέσεις 6-18. Την άφηνε επίτηδες σε εκκρεμότητα, περιμένοντας να «φύγει από τη μέση» κάποια ομάδα από εκείνες που είχαν «μπλέξιμο» με την αθλητική δικαιοσύνη (Βέροια και ΑΟΚ Κέρκυρα). Κι επειδή η... τίμια ομάδα της Ημαθίας την σκαπουλάρισε, ο Συνεταιρισμός ανέμενε την αποβολή των «Φαιάκων». Αφότου έγινε αυτό, πέντε μέρες αργότερα έσπευσαν να επικυρώσουν τη βαθμολογία, ούτως ώστε να μείνει στην Κατηγορία ο Λεβαδειακός, και όχι να προβιβαστεί από τη Football League ο 3ος των play-offs, Απόλλων Σμύρνης, όπως δικαιούνταν από τον κανονισμό. Ήδη, η «Ελαφρά Ταξιαρχία» έχει καταθέσει προσφυγή, προκειμένου να αγωνιστεί στη Super League αντί των Βοιωτών.\nΜε τις σκανδαλώδεις μεθοδεύσεις της, η Διοίκηση της Λίγκας κράτησε με το «έτσι θέλω» στην Κατηγορία (με τα τωρινά δεδεμίνα) μία ομάδα του «συστήματος», τον Λεβαδειακό, που αγωνιστικά είχε υποβιβαστεί. Έστω και αν το πρωτοβάθμιο πειθαρχικό όργανο του Συνεταιρισμού πήγε να τους χαλάσει το... μαγείρεμα, όταν στις 28 Ιουλίου είχε απαλλάξει τον ΑΟΚ Κέρκυρα στην υπόθεση της «εικονικής μεταβίβασης των μετοχών της ΠΑΕ».\nΤα περισσότερα κεντρικά Μέσα Ενημέρωσης, όταν σε πρώτο βαθμό είχε αθωωθεί η κερκυραϊκή ομάδα (που κακώς είχε αθωωθεί, αφού υπήρχε το δεσμευτικό πόρισμα της ΕΕΑ για αποβολή), έκαναν λόγο περί «σκανδάλου», «πραξικοπήματος» και «καταστρατήγηση των κανονισμών». Ωστόσο, στις σκανδαλώδεις περιπτώσεις της Βέροιας και του Λεβαδειακού, σχεδόν όλα τα ΜΜΕ δεν έβγαλαν τσιμουδιά! Μούγκα στη στρούγκα...\nΗ όλη «ιστορία», μοιάζει πολύ με την προ πενταετίας υπόθεση με τον Αστέρα Τρίπολης, που επίσης είναι ομάδα του «συστήματος». Οι Αρκάδες είχαν τότε καταταγεί στην 14η θέση (μεταξύ 16 ομάδων) και έπρεπε να υποβιβαστούν. Όταν, όμως, ο Ηρακλής καταδικάστηκε για πλαστογραφία, τότε η Διοίκηση του Συνεταιρισμού (όπου προέδρευε ο Πέτρος Κόκκαλης) αντί να αφήσει να ανεβεί μία επιπλέον ομάδα από τη Β' Εθνική για να αντικαταστήσει τον αποβληθέντα «Γηραιό», τον τοποθέτησε στην τελευταία θέση και με αυτό τον... όμορφο τρόπο είχε σωθεί ο Αστέρας.\nΑνέκαθεν, δηλαδή, τα... συστατικά της Λίγκας ήταν τα ίδια: Διαπλοκή, Διαφθορά, Σαπίλα και Βρωμιά!!!\nΜε βάση τις τελευταίες εξελίξεις, η κατάταξη του περσινού Πρωταθλήματος είναι η εξής:\n1. Ολυμπιακός Πειραιά\n7. Παναιτωλικός Αγρινίου\n9. ΑΟ Πλατανιάς Χανίων\n10. ΑΕΛ Καλλονής Μυτιλήνης\n11. Πανθρακικός Κομοτηνής\n15. Εργοτέλης Ηρακλείου\n18. ΑΟ Κασσιώπη/Κέρκυρα *


BMW M4 Off-Road αυτοκινούμενο τροχόσπιτο; | NewsAuto.gr\nBMW M4 Off-Road αυτοκινούμενο τροχόσπιτο;\nΑν δεν υπάρχει κάποιο ψυχικό πρόβλημα (μεγάλο) τότε δεν υπάρχει λόγος να γίνει αυτή η μετατροπή. Από την άλλη πλευρά ζούμε σε έναν ελεύθερο κόσμο και οι καλλιτέχνες προτείνουν ότι θέλουν.\nΑυτή η… άγρια δημιουργία προέρχεται από τον ψηφιακό σχεδιαστή με την επωνυμία: «Brad Builds» και είναι μία BMW M4 ως off road τροχόσπιτο για ένα άτομο.\nΗ αμφιλεγόμενη εμφάνιση της νέας BMW M4 έχει σίγουρα προκαλέσει πολλούς ανθρώπους με λάθος τρόπο, αλλά αυτή η δημιουργία αποδεικνύει ότι με ορισμένες σημαντικές τροποποιήσεις, είναι δυνατόν να μην ασχοληθείτε με τις γιγάντιες γρίλιες της «μάσκας».\nΑπό μπροστά, είναι αδύνατο να μην παρατηρήσετε τα ελαστικά εκτός δρόμου και τις μαύρες ζάντες, που προεξέχουν αρκετές ίντσες από τις καμάρες των τροχών. Αυτά τα ελαστικά θα επηρεάσουν αναμφίβολα την οδήγηση του αυτοκινήτου στο δρόμο, αλλά το κάνουν τέλειο για τη διέλευση δύσκολων εδαφών. Μαζί με τους τροχούς παρατηρήστε και το μεγαλύτερο ύψος της ανάρτησης για αύξηση του ύψους από το έδαφος.\nΜετά θα δείτε την… καμπούρα. Συγγνώμη το τροχόσπιτο του οχήματος. Το τροχόσπιτο κάθεται στο πίσω μέρος της Μ4 και για να σταθεί εκεί απαιτεί το κόψιμο μέρους της οροφής της BMW, την αφαίρεση του πίσω παράθυρου και της πίσω πόρτας. Φαίνεται εντελώς παράξενο, αλλά ευτυχώς, δεν είναι τίποτα περισσότερο από μια σχεδιαστική ιδέα που δεν θα δει ποτέ το φως της ημέρας. Ελπίζουμε πως κάποιος/κάποια με πολλά χρήματα δεν θα κάνει αυτό πρωτότυπο πραγματικότητα.


ΤΑΡΩ ΠΡΟΒΛΕΨΕΙΣ 24/07 – 20/07/2017\nΑρχική σελίδα Ταρώ Ταρώ Προβλέψεις 24/07 – 30/07/2017\nΤαρώ Προβλέψεις 24/07 – 30/07/2017\nΠαρά το γεγονός ότι είναι μια δύσκολη περίοδος από όλες τις αναλύσεις, και αστρολογικά και αριθμολογικά, η ψυχή μας όπως εκφράζεται με τις κάρτες των πανίσχυρης Αρκάνας δείχνει να κρατάει την αισιοδοξία της. Αισθάνεστε ότι υπάρχει ελπίδα, ή αν δεν έχετε, έχετε πίστη - μια ήρεμη περίοδος είναι επικείμενη. Εάν έχετε αρρωστήσει, υποστεί πένθος ή απογοήτευση στην αγάπη, αναθαρρήστε, η καλή τύχη είναι στο δρόμο της. Νέοι ορίζοντες υποδεικνύονται και θα νιώσετε μια νέα όρεξη για τη ζωή. Αυτή είναι η κάρτα επιθυμίας σας - εάν σας απασχολεί μια νέα ερωτική σχέση, νέα δουλειά ή καριέρα ή ταξιδεύετε, τότε έχετε εύνοια. Μπορεί επίσης να λάβετε ένα δώρο ή δώρα!\nΗ κάρτα του Θανάτου – που φυσικά είναι συμβολική - υποδηλώνει ότι αυτό που θέλετε περισσότερο αυτή τη στιγμή είναι η απόλυτη αλλαγή, για να τελειώσετε αυτό που δεν θέλετε πλέον να υπάρχει στην ζωή σας και να ξεκινήσετε εκ νέου. Μπορεί να θέλετε να μεταμορφώσετε την καριέρα σας ή την αγάπη σας, ίσως ολόκληρο τον τρόπο ζωής σας γενικότερα. Όσο πιο ριζοσπαστικές είναι αυτές οι αλλαγές, τόσο το να τις αγκαλιάσετε θα σας βοηθήσει να μεγαλώσετε τη σοφία και την εμπειρία σας.\nΘα μπορούσαν να υπάρχουν συμφωνίες ή νομικές υποθέσεις που σας αφορούν και σίγουρα δεν θέλετε να χάσετε - αισθάνεστε πολύ έντονα ότι είστε στην μεριά του δικαίου και έχετε διάθεση να πολεμήσετε για όσα θεωρείτε ότι σας έχουν στερήσει. Μείνετε ήρεμοι και συντονισμένοι στον σκοπό σας και αναζητήστε σωστή συμβουλή, αν θέλετε.\nΟ Ήλιος σας λάμπει - είναι η ώρα σας για επιτυχία, χαρά και ευτυχία. Θα αισθανθείτε σίγουροι και γεμάτοι ζωντάνια. Ήρθε η ώρα να γιορτάσετε με φίλους και αγαπημένους σας, να απολαύσετε ίσως τις τέλειες διακοπές, χρόνο ευχαρίστησης και καλές ειδήσεις γύρω από τα παιδιά ή τη σύλληψη ή τη γέννηση ενός μοναδικού και λαμπρού σχεδίου. Εάν δεν αισθάνεστε έτσι, πάρτε μια ανάσα και χαμογελάστε στον καθρέφτη σας, θα εισέλθετε σύντομα σε αυτήν την περίοδο.\nΗ αρνητικότητά σας και η έλλειψη αυτοέλεγχου είναι οι πραγματικοί σας εχθροί. Εάν βρίσκετε κάποια πράγματα εθιστικά στη ζωή σας, πάρτε αποφάσεις που θα σας σταθεροποιήσουν, είτε μιλάμε για κάπνισμα, είτε πίνετε για παράδειγμα, κοιτάξτε προς τα μέσα για την αληθινή δύναμη και την αυτοπεποίθησή σας. Αλλάξτε τη στάση σας – κάντε την να είναι θετική και θα αποκομίσετε μεγάλες ανταμοιβές.\nΕίναι η δεύτερη κατά σειρά εβδομάδα που η Εγκράτεια εμφανίζεται ως αποτέλεσμα, άρα υπάρχει μια εμμονή του σύμπαντος στο να διδαχθείτε αυτήν την αρετή. Μια περίοδος ειρήνης και αρμονίας όμως είναι μπροστά σας, η ζωή θα ρέει και θα βρείτε έναν τρόπο αντιμετώπισης οποιωνδήποτε δύσκολων περιστάσεων με ήρεμη εμπιστοσύνη. Αυτός είναι καιρός για υπομονή, οπότε αν δεν είστε σίγουροι για το ποια απόφαση πρέπει να πάρετε για οποιοδήποτε βασικό ζήτημα, πάρτε το χρόνο σας. Θα γνωρίζετε τι πρέπει να κάνετε όταν ο χρόνος είναι σωστός.\nΤαρώ Προβλέψεις 25/09 – 1/10/2017: Τέλος Εποχής\nΚάρτα 1: Πώς αισθάνεστε για τον εαυτό σας Ο Θάνατος Τέλος εποχής λοιπόν, κάτι αλλάζει στην ζωή σας καθώς έρχεται το φθινόπωρο. Ίσως να...


ABIO: ομαδική έκθεση στο Beton 7 | CultureNow.gr\nCULTURENOW / 17-10-2016 / 17:10\nΗ εντροπική φύση της φαιάς μας ουσίας. Η ανθρώπινη ανάγκη να βάλουμε τάξη στο χάος. Όταν οι φυσικοί καλούνται να απαντήσουν στο τι είναι ζωή, αποφαίνονται πως τα κύρια χαρακτηριστικά της είναι η πολυπλοκότητα και η οργάνωση. Επαρκούν αυτές οι δύο συνιστώσες για να καθοριστεί το σημείο, το όποιο η ανθρώπινη ουσία και το ον, βρέθηκαν κατά τύχη;\nΈργα: 1. Κυριάκος Μπουρνάς\n2. Ειρήνη Πουλιάση\nΤοποθεσία: Beton7, Πύδνας 7, Βοτανικός, ΑθήναΗμερομηνία: Εγκαίνια: 25 Οκτωβρίου 2016, 20:00Διάρκεια: 25 Οκτωβρίου – 18 Νοεμβρίου 2016 Ώρες λειτουργίας: Δευτέρα έως Παρασκευή, 14:00 – 19:00Πληροφορίες: www.beton7.com


Διακοσμήστε με στυλ το μπάνιο σας-ΚΑΤΑΣΚΕΥΗ | 26 eco pages\nΔιακοσμήστε με στυλ το μπάνιο σας-ΚΑΤΑΣΚΕΥΗ\nMπάνιο μικρό ή μεγάλο δεν παίζει μεγάλο ρόλο όταν σκέπτεστε να το διακοσμήσετε έξυπνα. Εμείς σας δείχνουμε μια επιλογή για ένα σ...\nMπάνιο μικρό ή μεγάλο δεν παίζει μεγάλο ρόλο όταν σκέπτεστε να το διακοσμήσετε έξυπνα. Εμείς σας δείχνουμε μια επιλογή για ένα σχετικό μικρό μπάνιο και για αποθηκευτικούς χώρους που αξίζει να δημιουργήσετε.Μια διακόσμηση αλλά και μια εξαιρετική ιδέα για να αποθηκεύσεις πετσέτες, χαρτιά, και καλαθάκια με καλλυντικά.\nΘα χρειαστείτε: από καταστήματα που έχουν υδραυλικά είδη θα βρείτε μεγάλους στρογγυλούς σωλήνες από πολύ σκληρό χαρτί. Διαλέξτε τα μεγέθη που θέλετε και ζητήστε να σας κόψει 4-5 κομμάτια. Με γυαλόχαρτο περιποιηθείτε το τελειώμα τους και βάψτε τα στο λευκό χρώμα. Τοποθετείστε πιαστράκια και κρεμάστε τα στο μπάνιο σας.\nΜια ιδιαίτερα έξυπνη ιδέα από την www.x4duros.com\n26 eco pages: Διακοσμήστε με στυλ το μπάνιο σας-ΚΑΤΑΣΚΕΥΗ


«ΟΙ ΔΥΟ ΟΧΘΕΣ ΤΗΣ ΝΟΣΤΑΛΓΙΑΣ»\n/«ΟΙ ΔΥΟ ΟΧΘΕΣ ΤΗΣ ΝΟΣΤΑΛΓΙΑΣ»\nΔημοσιεύθηκε : 17 Ιούνιος 2014\nΦιλοξενία της έκθεσης του Ιδρύματος Ανταλλαγέντων Λωζάννης\nαπό το Λαογραφικό και Εθνολογικό Μουσείο Μακεδονίας-Θράκης\nκαι το Ιστορικό Αρχείο Προσφυγικού Ελληνισμού του Δήμου Καλαμαριάς\nΤην έκθεση «Οι δύο όχθες της νοσταλγίας» που διοργάνωσε το Ίδρυμα Ανταλλαγέντων της Λωζάννης με έδρα την Κωνσταντινούπολη, πρόκειται να φιλοξενήσουν στη Θεσσαλονίκη το Λαογραφικό και Εθνολογικό Μουσείο Μακεδονίας - Θράκης(ΛΕΜΜ-Θ) και το Ιστορικό Αρχείο Προσφυγικού Ελληνισμού (ΙΑΠΕ) του Δήμου Καλαμαριάς.\nΗ έκθεση αυτή βασίζεται σε προφορικές μαρτυρίες και φωτογραφίες Ελλήνων και Τούρκων που οι ίδιοι ή οι πρόγονοί τους υποχρεώθηκαν να εκπατριστούν από τη γενέθλια γη, με τη Μικρασιατική Καταστροφή το 1922 και τη Συνθήκη της Λωζάννης το 1923. Η ελληνοτουρκική σύμβαση της Ανταλλαγής των Πληθυσμών αποτελεί μια πρωτοφανή ρύθμιση στην παγκόσμια ιστορία, καθώς εκπατρίστηκαν αναγκαστικά, χωρίς δυνατότητα επιστροφής και με μοναδικό το κριτήριο της θρησκείας, περίπου δύο εκατομμύρια άνθρωποι - 1.500.000 ορθόδοξοι χριστιανοί και 500.000 μουσουλμάνοι.\nΗ προφορική εξιστόρηση στιγμών, που αναδιοργάνωσαν σε συνθήκες δραματικές τη συλλογική ζωή, διαπερνά το πλαίσιο της επίσημης ιστορίας με τη δύναμη του πραγματικού πρωταγωνιστή της Ιστορίας: του ανθρώπινου πόνου. Η κοινή παρουσίαση της έκθεσης στη Θεσσαλονίκη από δύο σημαντικά ιδρύματα της πόλης, αποσκοπεί στην αλληλογνωριμία ανάμεσα σε δυο πληθυσμούς που μοιράστηκαν τη δραματική εμπειρία της υποχρεωτικής μετακίνησης και αποτελεί συνεισφορά σε μια νέα οπτική της ιστορίας. Μια ματιά που κρατά αποστάσεις τόσο από μια υπέρμετρα εθνικιστική αφήγηση, όσο και από μεταμοντέρνες απόπειρες που ισοπεδώνουν τις διαφορετικές εμπειρίες. Κοινό σημείο στις προφορικές μαρτυρίες των προσφύγων αποτελεί το παράπονο να γεννιέσαι σε μια χώρα, να μεγαλώνεις σε άλλη και να αισθάνεσαι ξένος και στις δύο.\nΤα εγκαίνια της έκθεσης θα πραγματοποιηθούν στο Λαογραφικό και Εθνολογικό Μουσείο στις 14 Ιουνίου, στις 8.00 το βράδυ. Θα χαιρετίσουν οι Δήμαρχοι Καλαμαριάς Θεοδόσης Μπακογίδης και Θεσσαλονίκης Γιάννης Μπουτάρης, η Πρόεδρος του ΛΕΜΜ-Θ, Μαριάννα Βιλδιρίδη-Χατζητώλιου και ο Πρόεδρος του ΙΑΠΕ, Σωτήρης Γεωργιάδης.\nΓια το θέμα της έκθεσης θα μιλήσουν ο κ. Ζήσης Σκαμπάλης, Προϊστάμενος Διεύθυνσης του ΛΕΜΜ-Θ, η κα Μαρία Καζαντζίδου, Ιστορικός του ΙΑΠΕ και ο κ. Sefer Guvenc, Γενικός Γραμματέας του Ιδρύματος Ανταλλαγέντων Λωζάννης. Τα εγκαίνια θα πλαισιώσουν με τα τραγούδια τους οι χορωδίες του Ιδρύματος Ανταλλαγέντων Λωζάννης και του Δήμου Καλαμαριάς.\nΗ έκθεση θα φιλοξενηθεί μέχρι από τις 14 Ιουνίου μέχρι τις 16 Νοεμβρίου 2014, και στη διάρκειά της θα πραγματοποιηθούν επιστημονικές και πολιτιστικές εκδηλώσεις και ξεναγήσεις που σύντομα θα ανακοινωθούν.


Θάνος Αγγελάκης: Δράσεις με σημείο αναφοράς το «Ελληνικό κοτόπουλο» | MeatNews.gr\nΘάνος Αγγελάκης: Δράσεις με σημείο αναφοράς το «Ελληνικό κοτόπουλο»\nΟ πτηνοτροφικός κλάδος, ένας από τους πλέον δυναμικούς και αναπτυσσόμενους, διαθέτει πλέον τη δική του αντιπροσωπευτική οργάνωση. Στις 2 Απριλίου, εν μέσω της πανδημίας, το Υπουργείο Αγροτικής Ανάπτυξης και Τροφίμων ανακοίνωσε την αναγνώριση της Εθνικής Διεπαγγελματικής Οργάνωσης Πτηνοτροφίας ( ΕΔΟΠτ), η οποία αντιπροσωπεύει διά των μελών της το 81,26% της συνολικής παραγωγής (μ.ό. τριετίας) και το 85,06% της μεταποίησης (μ.ό. τριετίας), στον τομέα της πτηνοτροφίας. Με την ευκαιρία αυτή ο πρόεδρος της Οργάνωσης, Θάνος Αγγελάκης, μιλά στο Meat News παρουσιάζοντους τους στόχους της ΕΔΟΠτ, αλλά και τα ανταγωνιστικά πλεονεκτήματα της ελληνικής πτηνοτροφίας.\nΣυνέντευξη στον Γιώργο Κατερίνη. Δημοσιεύτηκε στο τεύχος 81 (Απρίλιος 2020) του Meat News\nMeat News: Κύριε Αγγελάκη, πρόσφατα ανακοινώθηκε η έγκριση της Διεπαγγελματικής Οργάνωσης Πτηνοτροφίας, της οποίας είστε πρόεδρος. Ποια είναι τα σχέδιά σας για το άμεσο μέλλον;\nΘάνος Αγγελάκης Όλα τα μέλη εκφράζουμε την ικανοποίησή μας για την αναγνώριση της Εθνικής Διεπαγγελματικής Οργάνωσης Πτηνοτροφίας.\nΠρόκειται για μία συνειδητή προσπάθεια όλων των φορέων που συμμετέχουν στην Οργάνωση, η οποία μέσα από διαβουλεύσεις σχεδόν ενός έτους, ωρίμασε και υλοποιήθηκε. Σκοπός της μακροχρόνιας διαβούλευσης ήταν να καταγραφούν οι θέσεις και οι ανάγκες των μελών μας, με σκοπό την εκπόνηση του βραχυπρόθεσμου πλάνου της ΕΔΟΠτ.\nΒασικός στόχος, είναι η ΕΔΟΠτ να αποτελέσει ένα δυναμικό μέσο έκφρασης των θέσεων του κλάδου προς τα αρμόδια όργανα, έναν φορέα αρωγό για τη διάχυση γνώσης και καινοτομίας προς τις εκμεταλλεύσεις και τις επιχειρήσεις του κλάδου και ένα αναπτυξιακό όχημα ώστε, η ελληνική πτηνοτροφία να διατηρήσει τη δυναμική της στην εγχώρια αγορά και να ενισχύσει της θέση της διεθνώς.\nΣτην τρέχουσα χρονική συγκυρία, όπου ακόμα διαμορφώνεται η Νέα Κοινή Αγροτική Πολιτική (ΚΑΠ) για την περίοδο 2021-2027, η ΕΔΟΠτ σε συνεργασία με επιστήμονες και ειδικούς, προετοιμάζει τις θέσεις της, ώστε να διεκδικήσει το μερίδιο που αναλογεί στον κλάδο της πτηνοτροφίας. Η προετοιμασία αυτή δεν αφορά μόνο την Νέα ΚΑΠ 2021-2027, αλλά και κάθε άλλο χρηματοδοτικό, επενδυτικό και αναπτυξιακό εργαλείο, το οποίο σχεδιάζεται και υλοποιείται σε εθνικό και ευρωπαϊκό επίπεδο. Η πλειοψηφία των επιχειρήσεων του κλάδου είναι βιώσιμες, κερδοφόρες και εμφανίζουν αυξημένους κύκλους εργασιών τα τελευταία έτη και πιστεύουμε ότι αυτές οι υγιείς επιχειρήσεις πρέπει να αποτελούν την αιχμή κάθε αναπτυξιακής πολιτικής στον πρωτογενή και τον δευτερογενή τομέα της χώρας.\nΣημαντικός θα είναι ο ρόλος της ΕΔΟΠτ, ως φορέας καταγραφής των δεδομένων της παγκόσμιας αγοράς πουλερικών για την παρακολούθηση των τάσεων και των εξελίξεων στον κλάδο. Στο πλαίσιο αυτό θα αναπτύξει δράσεις συλλογής και διάχυσης της γνώσης, των εμπειριών και των πληροφοριών, διεθνώς. Μεσοπρόθεσμα οι ενέργειες αυτές ευελπιστούμε ότι θα οδηγήσουν σε εκπαιδευτικές δραστηριότητες, αναγκαίες για την εξέλιξη των ελληνικών εκμεταλλεύσεων με σκοπό την αντιμετώπιση του διεθνούς ανταγωνισμού.\nΤο σημείο αναφοράς για όλες αυτές τις δράσεις θα είναι το «Ελληνικό κοτόπουλο».\nΔυστυχώς, για τη χώρα μας αλλά και για τον κλάδο της πτηνοτροφίας στην Ελλάδα, η αναγνώριση της Διεπαγγελματικής Οργάνωσης συμπίπτει με την περίοδο της παγκόσμιας πανδημίας του κορωνοϊού – Covid 19.\nΣε αυτή τη συγκυρία, το πρώτο μας μέλημα ως παραγωγοί, μεταποιητές και διανομείς ελληνικού κοτόπουλου, είναι να περιοριστούν οι συνέπειες της πανδημίας στον κλάδο της πτηνοτροφίας, ώστε να συνεχίζει ο Έλληνας καταναλωτής να προμηθεύεται ελληνικό, ποιοτικό κοτόπουλο. Για το σκοπό αυτό έχουμε ήδη επικοινωνήσει με τους αρμόδιους φορείς του Υπουργείου Αγροτικής Ανάπτυξης και Τροφίμων και είμαστε στη διάθεσή τους, ώστε να βρεθούν λύσεις στα προβλήματα του κλάδου, λόγω του κορωνοϊού – Covid 19.\nMeat News: Από τα στοιχεία που ανακοίνωσε το ΥΠΑΑΤ η Οργάνωση καλύπτει το συντριπτικά μεγαλύτερο μέρος της παραγωγής και μεταποίησης. Αυτό σημαίνει ότι η Διεπαγγελματική έχει την αποδοχή όλου του κλάδου;\nΘάνος Αγγελάκης Η ΕΔΟΠτ είναι το αποτέλεσμα κάλυψης των αναγκών του κλάδου. Αρχικά, υπάρχει η ανάγκη έκφρασης των προβλημάτων που αντιμετωπίζουν οι πτηνοτροφικές εκμεταλλεύσεις/επιχειρήσεις, όπως είναι το αυξημένο κόστος παραγωγής, τα φαινόμενα του αθέμιτου ανταγωνισμού και η αδυναμία ανάπτυξης έντονης εξαγωγικής δραστηριότητας. Επιπλέον, είναι επιβεβλημένη η αξιοποίηση των ευκαιριών που προκύπτουν σε εθνικό, ευρωπαϊκό και διεθνές επίπεδο για την εξέλιξη του κλάδου.\nΟι ελληνικές πτηνοτροφικές επιχειρήσεις, ακόμα και στην περίοδο της οικονομικής κρίσης, στήριξαν την ελληνική οικονομία. Σήμερα, με το τέλος της κρίσης αυτής, δεν υπάρχει η πολυτέλεια της πολυφωνίας και της στείρας αντιπαράθεσης ανάμεσα στους φορείς του κλάδου, που έχουν ως συνέπεια να παραμένουν άλυτα τα προβλήματα και να χάνονται οι αναπτυξιακές και εμπορικές ευκαιρίες που προκύπτουν.\nΕίναι πλέον κατάλληλες οι συνθήκες για να ακουστούν οι θέσεις, οι απόψεις και οι προτάσεις των φορέων του κλάδου πτηνοτροφίας, από τα ίδια τα μέλη της, συντονισμένα και ισότιμα. Αυτές τις ανάγκες θα υπηρετήσουμε όλοι στην ΕΔΟΠτ και αυτός είναι ο λόγος που τύχαμε τέτοιας καθολικής αποδοχής.\nMeat News: Δώστε μας μια εικόνα για τη διάρθρωση του κλάδου της πτηνοτροφίας.\nΘάνος Αγγελάκης Από τα στοιχεία της Ελληνικής Στατιστικής Υπηρεσίας, προκύπτει ότι η συνολική παραγωγή ελληνικού κοτόπουλου ανέρχεται σε 243.730,30 τόνους για το έτος 2017, με αυξητικές τάσεις για τα έτη 2018 και 2019, σύμφωνα με τις εκτιμήσεις μας, καθώς ακόμα δεν έχουν ανακοινωθεί τα επίσημα στοιχεία.\nΈνα από τα πρώτα εργαλεία που θα αναπτύξουμε ως ΕΔΟΠτ είναι η πλατφόρμα καταγραφής των ποσοτήτων ελληνικού κοτόπουλου που παράγονται ετησίως, με σκοπό αφενός την στατιστική ανάλυση και απεικόνιση του κλάδου σε πραγματικό χρόνο και αφετέρου, την αντιμετώπιση πρακτικών αθέμιτου ανταγωνισμού.\nΟι μεγαλύτερες ποσότητες παράγονται κατά σειρά στις περιφέρειες της Ηπείρου, της Στερεάς Ελλάδας και της Κεντρικής Μακεδονίας.\nΟ κλάδος της πτηνοτροφίας είναι ίσως ο μοναδικός, όσον αφορά την ελληνική πρωτογενή παραγωγή, όπου οι πτηνοτρόφοι (παραγωγοί) και οι μεταποιητές είναι άρρηκτα συνδεδεμένοι δημιουργώντας πραγματικές βραχείες αλυσίδες διατροφής.\nMeat News: Ο κλάδος της ελληνικής πτηνοτροφίας είναι από τους ελάχιστους στον τομέα του κρέατος που προσφέρει επάρκεια, παρά τις αυξημένες εισαγωγές τα τελευταία χρόνια. Ποιο είναι το ανταγωνιστικό σας πλεονέκτημα;\nΘάνος Αγγελάκης Όπως προανέφερα, ο κλάδος της πτηνοτροφίας εμφανίζει σημαντική καθετοποίηση της παραγωγής, ενώ οι παραγωγοί και οι μεταποιητές διατηρούν σχέσεις συνεργασίας και όχι απλά πελάτη – προμηθευτή.\nΓια να κατανοήσει κανείς τους λόγους που ο πτηνοτροφικός κλάδος είναι ένας από τους πλέον δυναμικούς και αναπτυσσόμενους, πρέπει να ανατρέξει στην ιστορία των περισσότερων από τις εκμεταλλεύσεις και τις επιχειρήσεις του κλάδου. Οι περισσότερες πτηνοτροφικές επιχειρήσεις έχουν πολυετή παρουσία στον χώρο, άρα έχουν επαρκή τεχνογνωσία την οποία αξιοποιούν για να βελτιώνουν την ανταγωνιστικότητά τους. Επιπρόσθετα, ο κλάδος προβαίνει σε επενδύσεις οι οποίες βελτιώνουν την παραγωγική διαδικασία, αυξάνουν το βαθμό ασφάλειας του τελικού προϊόντος και προστατεύουν το περιβάλλον, ικανοποιώντας όλες τις σύγχρονες καταναλωτικές απαιτήσεις. Όμως, το πιο σημαντικό είναι ότι οι περισσότερες πτηνοτροφικές επιχειρήσεις έχουν ανθρωποκεντρικό προφίλ, αναγνωρίζοντας ως εξίσου σημαντικούς κρίκους στην αλυσίδα αξίας, τόσο τον παραγωγό, όσο και τον καταναλωτή.\nΑυτό το μίγμα έχει καταφέρει να εξελίξει τις πτηνοτροφικές επιχειρήσεις σε εντάσεως κεφαλαίου με χαρακτηριστικά σύγχρονων εταιριών, σε αντίθεση με άλλους κλάδους του αγροτικού τομέα.\nΕντούτοις, δεν υπάρχει περιθώριο εφησυχασμού, καθώς οι υφιστάμενες συνθήκες απαιτούν άμεσες δράσεις ώστε να συνεχίσει ο κλάδος της ελληνικής πτηνοτροφίας να προσφέρει επάρκεια στην ελληνική αγορά.\nMeat News: Ποια είναι η στάση που θα κρατήσετε απέναντι στην ΕΔΟΚ;\nΘάνος Αγγελάκης Η ΕΔΟΚ είναι ένας αναγνωρισμένος Φορέας με συγκεκριμένους στόχους τους οποίους υπηρετεί. Η ΕΔΟΠτ εστιάζει στον κλάδο της πτηνοτροφίας, τον οποίο καθημερινά υπηρετούμε και στηρίζουμε. Για εμάς είναι αναγκαίο οι θέσεις και οι απόψεις μας να εκφράζονται ευθέως και καθολικά, ώστε τα αποτελέσματα να είναι ορατά και άμεσα για τον κλάδο.\nΟ ρόλος των δύο φορέων είναι συμπληρωματικός και σήμερα στις δύσκολες συνθήκες που αντιμετωπίζουμε είναι αναγκαίο να υπάρχει συνεργασία σε πεδία τα οποία είναι κοινά.\nΕμείς είμαστε πάντοτε διαθέσιμοι στον διάλογο, όπως θεωρώ και κάθε φορέας που ανιδιοτελώς εκφράζει τον κλάδο που εκπροσωπεί. Ως εκ τούτου πιστεύω ότι υπάρχει πεδίο συνεργασίας, ανταλλαγής απόψεων και εφαρμογής τεχνογνωσίας στοχεύοντας στο αμοιβαίο καλό.\nTAGS: Διεπαγγελματική ΠτηνοτροφίαςΘάνος Αγγελάκης